4 Hotel Di Cameron Highlands, Dengan Senibina English Tudor Yang Menjanjikan Kelainan!

Hotel Di Cameron Highlands
Baik, mungkin anda sudah penat Google mencari tempat menarik di Cameron Highlands. Semuanya sama sahaja. Kemungkinan besar, anda akan jumpa senarai seperti:

Taman Agrotek Mardi
Mossy Forest
Cactus Valley
Ladang Teh BOH Sungei Palas
Big Red Strawberry Farm
Kea Farm, Brinchang
Pasar Malam, Brinchang

Kini, senarai tempat menarik sudah ada. Bagaimana pula dengan hotel? Biasanya orang akan cari hotel yang:

Murah atau berpatutan
Berdekatan dengan pasar malam
Berdekatan dengan Kea Farm

Itu kriteria yang biasa-biasa.
Bercuti di tempat peranginan tanah tinggi, kita mahu ia terasa bagaikan di luar negara. Bila angin menderu ke muka, segar sungguh rasanya. Dengan cuaca sejuk dan lanskap bersama pokok pain yang tersusun, terasa tidak mahu pulang semula ke rumah. Itu baru lanskap. Bagaimana dengan tempat penginapan? Kami mahu pastikan anda tidur dan berehat di tempat yang menarik bergaya English Tudor!

Apa itu senibina English Tudor?
Menurut Wikipedia, gaya seni bina Tudor adalah suatu perkembangan akhir dalam bidang seni bina abad pertengahan ketika Zaman Tudor (1485–1603) dan malahan zaman seterusnya, untuk penaung-penaung kolej konservatif. Ia telah mengikuti seni bina Gothik Inggeris dan, walaupun digantikan oleh gaya seni bina Elizabeth dalam pembinaan bangunan domestik sama ada dalam apa-apapun prategang sehinggalah kepada gaya dan seni binaan, gaya Tudor masih lagi mengekalkan sentuhan tradisi Inggeris, bahagian-bahagian bangunan yang ditambah pada berbagai kolej Oxford dan Cambridge, dilihat masih kekal dalam mengetengahkan gaya seni Tudor dalam binaan bangunannya, walaupun adanya unsur tumpang tindih dengan kebangkitan pertama daripada gaya seni bina Pemulihan Gothik.

Jika inginkan satu kelainan, cuba hotel-hotel ini yang mempunyai gaya English Tudor, bak zaman kolonial British.
1. The Smokehouse Hotel, Tanah Rata
Foto Kredit: http://wahidayatulaswa.blogspot.com/2013/07/cuti2-cameron-highlands-tea-with-scones.html
Bukan setakat architecture menarik yang dibina pada tahun 1937 sahaja, taman di sekelilingnya cukup menawan. Dengan bunga yang berwarna-warni, buaian klasik berwarna putih, batu-bata lama, dan tumbuhan yang menjalar di luar dinding rumah, cukup membuatkan kita terasa di England. Kalau biasa menonton cerita-cerita lama, apa yang ada di dalam Smokehouse adalah lebih kurang sama. Susun atur perabot dan hiasan dalamannya juga nampak bagai zaman silam.
Teruja dengan gambar di atas? Boleh jamu mata dengan banyak lagi gambar yang menarik perkongsian wahida, yang bercuti bersama suami dan anak-anak. Juga dengan sitimurni yang cukup obses dengan bunya yang hidup subur di Cameron Highlands.
Foto Kredit: http://wahidayatulaswa.blogspot.com/2013/07/cuti2-cameron-highlands-tea-with-scones.html
Maklumat dari blog mrkumai,  matlamat asal pembinaan hotel ini adalah bagi mewujudkan persekitaran yang sama dan ini mendapat sambutan hangat bagi koloni Inggeris yang berada di Malaya dan merindui suasana kampung halaman mereka. (S.van Heckle & L. van der Linde)
Foto Kredit: http://sujeanlife.blogspot.com/2011/02/cameron-highland-smokehouse-hotel.html
Bukan setakat penginapan yang sangat unik, dikatakan Scone di Smokehouse ialah yang paling sedap di Cameron Highlands. Walaupun sedikit mahal, dengan hidangan Scone yang panas-panas bersama jem strawberi dan teh panas, pasti ia satu pengalaman yang tidak dapat dilupakan. Tidak perlu menginap di sini untuk merasai kelazatan Scone di Smokehouse.
Di Agoda, Smokehouse menduduki carta paling atas, paling ramai orang berpuashati!
Maklumat lanjut: smokehousehotel.com

2. The Lakehouse, Tanah Rata
Foto Kredit: http://pheurontay.com/the-lakehouse-cameron-highland-review/
Tengok gambar sahaja boleh meruntun hati. Cantik sangat bila berada di sini. Terbayang-bayang jika ada kuda yang berkeliaran di sini, namun tidak ada.
Kalau ikut jarak, The Lakehouse terletak sebelum pekan Tanah Rata. Cuma jangan risau, kerana ada kedai berdekatan yang menjual hasil tanaman dan sayuran.
Foto Kredit: hotels.com
Sesuai dengan nama Lakehouse, ia terletak dekat dengan tasik. Namun, jangan ingat tasik yang cantik, kerana warnanya seperti kopi susu. Bolehlah, sambil melayan suasana sejuk di sini!
Maklumat lanjut: lakehouse-cameron.com

3. Planter’s Country Hotel, Tanah Rata
Foto Kredit: http://www.balaschalet.com
Tempat ini agak tersorok sedikit. Anda mungkin akan perasan signboard shaja dari jalan besar. Langsung tidak nampak resort ini dari kejauhan. Kena mendaki bukit sedikit untuk ke atas.
Foto Kredit: http://layka.eu/portfolio/balaschalet/
Untuk pengetahuan, sebelum ini hotel ini dikenali The Bala’s Holiday Chalet. Banyak video klip lagu tempatan menggunakan lokasi ini dalam video muzik mereka.
Maklumat lanjut: balaschalet.com

4. Cameron Highlands Resort, Tanah Rata
Foto Kredit: https://www.carrier.co.uk
Walaupun terletak di tepi jalan besar, masih lagi terasa kehijauan di mana-mana bila melihat dari luar tingkap. Padang golf hanya terletak sepelaung meningkat lagi suasana kedamaian di sini.
Foto Kredit: http://eatdrinkkl.blogspot.com/2013/02/the-dining-room-cameron-highlands-resort.html
Sarapan pagi gaya Inggeris di tempat sebegini, nampak mewah. Apa tidaknya, breakfast bagaikan fine-dining.
Maklumat lanjut: cameronhighlandsresort.com

Harapan saya
Sebenarnya, bukan Cameron Highlands sahaja yang ada senibina English Tudor begini. Mungkin ada yang kami tidak tahu. Harap dapat beritahu kami di ruangan komen.
Semoga percutian ke Cameron Highlands kali ini memberikan satu perspektif berbeza. Selamat bercuti!


11 Hotel Mesra Famili Di Melaka Yang Ada Pool, Waterpark & Playground. Berbaloi!

“Hotel apa kat Melaka yang seronok bawa budak-budak ye. Kalau ada pool siap sekali dengan playground atau waterpark kan senang, tak payah nak keluar jauh-jauh harung jem lagi.”
Dah nama pun salah satu pusat percutian top di Malaysia, ditambah dengan macam-macam makanan viral lagi, semestinya Melaka antara destinasi favourite bagi ibu ayah bawa anak berjalan-jalan.

Kali ini kami nak senaraikan beberapa hotel yang sesuai untuk famili di Melaka. Sebagai mak-mak, kita pun kadang-kadang kita nak fokus percutian untuk bersantai. Malas nak pening kepala nak memandu cari tempat lain untuk makan, bersiar-siar, dan sebagainya kan?
Kurang-kurang tu mestilah nak cari hotel yang ada swimming pool. Kalau ada waterpark dan playground sekali lagi bagus dan memudahkan.

Jom tengok beberapa hotel menarik untuk famili yang boleh anda cuba bila ke Melaka nanti.

11 Pilihan Hotel Di Melaka Untuk Famili
1. Bayou Lagoon Park Resort
Siapa yang biasa ke Melaka mesti tahu kewujudan Bayou Lagoon Resort, salah sebuah taman tema air di Melaka.
Kalau anda memang bercadang untuk menghabiskan masa di waterpark, bolehlah menginap dekat sini. Turun bawah je boleh terus masuk ke waterpark. Biliknya pun luas, siap ada bathtub dekat dalam.
Harga hotel yang ditawarkan biasanya pakej sekali dengan tiket masuk ke waterpark ini. Kira berbaloi jugalah sebab biasanya rate tak sampai RM200/malam, kecuali pada peak season atau public holiday tertentu.
Terletak tak jauh dari Ayer Keroh, kalau nak bawa anak melawat Zoo Melaka pun dah tak jauh.
Harga: Bermula sekitar RM160/malam (termasuk tiket ke waterpark)
Google Map: Bayou Lagoon Park Resort
Facebook: Bayou Lagoon Park Resort
Foto Kredit: booking.com

2. Gold Coast Melaka
Sebenarnya Gold Coast Resort boleh kata sebelah je dengan Bayou Lagoon. Dalam ni pun ada waterpark.
Tapi berbeza dengan Bayou Lagoon, Gold Coast Melaka lebih banyak area untuk kanak-kanak bermain. Kalau di Bayou Lagoon ada slide yang agak tinggi untuk kanak-kanak yang lebih besar atau dewasa pun boleh main sama.
Tapi harga di Gold Coast ni agak mahal berbanding Bayou Lagoon. Kalau hari-hari biasa, harganya sekitar RM300 ke atas. Namun, sesuai dengan harga, biliknya juga agak luas sebab ia berkonsep apartment dengan 2 atau 3bilik.
Harga: Bermula sekitar RM299/malam (termasuk tiket ke waterpark)
Google Map: Gold Coast Melaka International Resort
Facebook: Gold Coast Melaka International Resort

3. Amverton Heritage Resort
Dulunya tempat ni dikenali dengan nama Puteri Resort. Sekarang dah upgrade, dah rebrand dengan nama baru iaitu Amverton Heritage Resort. Bukan main canggih nama tu kan?
Apa pun, dekat sini memang seronok bawa anak-anak sebab dia bukan saja ada waterpark, tapi ada juga outdoor playground dan indoor playground yang macam kita biasa tengok dekat mall tu. Memang puaslah budak-budak main dekat sini sampai tak tentu arah dah dibuatnya!
Lagi satu, lokasinya pun strategik, cuma 5 minit dari tol Ayer Keroh. So, orang yang datang dari luar Melaka memang senang nak cari tempatnya.
Harga: Bermula sekitar RM155/malam (semua fasiliti di waterpark dan playgound adalah percuma kecuali ATV ride)
Google Map: Amverton Heritage Resort
Facebook: Amverton Heritage Resort

4. A’ Famosa Resort Hotel
Mesti ramai dah tahu kewujudan A Famosa Resort ni kan? Bagi yang belum tahu, dekat sini ada beberapa jenis penginapan. Antaranya bilik hotel biasa, apartment 2 atau 3 bilik, dan villa 4 bilik dengan private pool.
Sesuai bagi yang nak buat gathering atau family day. Selain ada taman tema air, ada juga Safari Wonderland, Old West dan 4D movie yang boleh anda cuba di dalam kawasan resort ini.
Harga: Studio room RM170/malam, Apartment 2 bilik RM290/malam, Villa 4 bilik dengan private pool RM690/malam (harga tak termasuk tiket ke taman tema)
Google Map: A’ Famosa Resort
Facebook: A’ Famosa Resort

Foto Kredit: booking.com
5. Hotel Swiss Garden @ The Shore Melaka
Bagi yang sukakan penginapan di tengah-tengah bandar, mungkin nak cuba bawa anak-anak ke Hotel Swiss Garden yang letaknya di atas shopping mall The Shore ni.
Ada mini waterpark yang terletak pada tingkat 9 memang sesuai untuk budak-budak. Pemandangan dari sini memang cantik sebab boleh nampak bandar Melaka!
Kalau stay dekat sini, tak payah pergi jauh untuk berjalan-jalan. Dekat dalam The Shore shopping mall di bawah tu pun ada banyak tarikan yang santai dan menarik untuk famili contohnya Oceanarium, Sky Tower, Toy Museum dan 3D Motion.
Harga: Bermula sekitar RM170/malam
Google Map: Swiss Garden Hotel
Facebook: Swiss-Garden Hotel Melaka

6. The Shore Hotel & Residences Melaka
Hotel ni sebenarnya terletak bersebelahan dengan Hotel Swiss Garden ni. Dengan berkongsi fasiliti pool dan mini waterpark yang sama, hotel ini menjadi pilihan yang lebih bajet berbanding Hotel Swiss Garden.
Ada 3 pilihan bilik di sini dan bagi yang bawa famili besar, bolehlah buat tempahan apartment 3 bilik dengan harga yang berbaloi.
Harga: Studio unit bermula sekitar RM120/malam, apartment 3 bilik bermula sekitar RM300/malam
Google Map: The Shore Hotel & Residences
Facebook: The Shore Hotel & Residences

7. Atlantis Residence
Penginapan berkonsep apartment ini pun menarik untuk famili bersantai di Melaka sebab ia dilengkapi dengan playground dan mini waterpark untuk kanak-kanak.
Selain kolam renang, banyak juga fasiliti lain untuk orang dewasa seperti jacuzzi, sauna dan gym. Jadi mak-mak dan ayah pun boleh enjoy sama!
Harga: Bermula sekitar RM190/malam
Google Map: Atlantis Residence
Facebook: Atlantis Residence Melaka

Foto Kredit: Expedia
8. Hotel MITC
Siapa yang minat nak makan-makan, ini antara hotel yang kaya dengan pelbagai hidangan lazat. Dengar kata set kari kepala ikan di hotel ni memang terbaik.
Di area MITC ni pun memang ada banyak pilihan makanan. Rambang mata dibuatnya. Panas-panas ni boleh bersantai dengan anak-anak di swimming pool. Ada playground kecil sekali dekat situ.
Lapar tengah malam pun tak ada hal, ada banyak kedai Mamak dan Mc D pun sebelah je. Kalau nak beli barang, boleh ke Mydin. Nak jalan-jalan ke Zoo Melaka dan Butterfly Farm memang dekat.
Harga: Bermula sekitar RM160/malam
Google Map: Hotel MITC
Facebook: MITC Hotel Melaka

9. Hotel Novotel
Apa yang menarik di Hotel Novotel selain biliknya yang luas dan cantik adalah kemudahan yang kid-friendly.
Di kolam mandinya ada disediakan taman permainan kecil, dan di bahagian lobby juga ada disediakan Kid’s Corner untuk ibu ayah bersantai dengan anak-anak. Ada buku cerita, permainan dan video game PS4 untuk si kecil dan si ayah tumpang sekaki.
Oh ya, sebelum balik nanti jangan lepaskan kesempatan berjalan-jalan di rooftop hotel untuk pemandangan yang awesome!
Harga: Bermula RM198/malam
Google Map: Novotel Melaka
Facebook: Novotel Melaka

10. Hotel Faithview
Satu lagi hotel yang mula menjadi tumpuan di Melaka, menariknya hotel ini menawarkan kemudahan playground berbumbung untuk anak-anak berdekatan dengan kolam renang. Selain 2 kolam renang kanak-kanak, ada juga kolam renang dewasa yang besar.
Lokasinya di Taman Kota Laksamana juga strategik sebab memang dekat dengan town dan banyak kedai berdekatan. Yang paling menarik, harganya jauh lebih murah berbanding kebanyakan hotel lain. Bilik baru lagi, luasnya pun boleh tahan.
Harga: Bermula RM115/malam
Google Map: Faithview Hotel & Suites
Facebook: Faithview Hotel & Suites

11. Double Tree By Hilton
Hotel Double Tree By Hilton ni pun agak baru juga dibuka di Melaka.
Berdekatan dengan pool, ada Kids Club dibuka seawal pukul 10 pagi hingga 8 malam. Ada sudut membaca, aktiviti seperti mewarna, board games dan permainan video PS4. Jadi kalau hujan tak dapat berenang, mereka boleh main dekat sini.
Sementara anak-anak bersuka-ria mak ayah pun bolehlah bersantai sama di kolam atau sauna. Pemandangannya cukup menarik, lebih-lebih lagi di sky deck.
Lagi satu, hotel ini bersambung dengan Elements Mall di bawahnya. Jadi senanglah kalau nak beli apa-apa dekat bawah. Tak macam MP atau Dataran Pahlawan, Elements Mall kurang sesak dan ianya lebih family friendly. Biasanya pada hujung minggu akan diadakan aktiviti untuk kanak-kanak. Jumper’s Land untuk kanak-kanak dan Pawagam MBO pun ada di mall ini.
Harga: Bermula sekitar RM280/malam
Google Map: Double Tree By Hilton Hotel Melaka
Facebook: Double Tree by Hilton Melaka
Foto Kredit: Double Tree By Hilton

Jom Cuti-cuti Melaka!
Walaupun ada sesetengah hotel yang kita nampak rate tu macam agak mahal, tapi bila difikirkan balik agak berbaloi juga tau.
Yalah, kalau kira nak bawa budak-budak ke taman tema atau indoor playground dekat mall tu, tiket masuk seorang pun dalam RM20-RM30 seorang kan. Kalau kali dengan 3-4 orang anak, dah boleh tempah hotel kan?
Lagipun sesekali bawa anak bercuti apa salahnya. So apa lagi, jom serang!


PLUS Cadang Bina ‘Time Capsule’ Di RnR Tahun Depan

Selain isu kemalangan jalan raya di musim perayaan, sekarang ni makin banyak kes tidur dalam kereta bertukar tragedi hingga melibatkan kehilangan nyawa akibat lemas dalam kenderaan.
Ini semua gara-gara terlalu letih dan mengantuk semasa memandu selain kurang kesedaran awam tentang bahaya yang boleh berlaku ketika tidur dalam kenderaan.

Sehubungan itu, Plus Malaysia Berhad (PLUS) bercadang membina kapsul tidur bagi pengguna Lebuhraya Utara-Selatan berehat dan melepaskan penat, terutamanya kepada pemandu kenderaan berat.
Foto Kredit: Wikimedia

Kapsul Tidur Dijangka Dibina Tahun Hadapan
Pengarah Urusan PLUS Datuk Azman Ismail berkata cadangan itu kini pada peringkat kajian dan projek rintisnya dijangka direalisasikan pada tahun hadapan.

“Kita sentiasa melihat kepada kemahuan pengguna… kapsul tidur yang juga dipanggil ‘time capsule’ ini akan memberi peluang kepada pemandu terutamanya pemandu kenderaan berat untuk mereka ambil ‘quick nap’ pada waktu malam sebelum mereka meneruskan pemanduan.
“Ini antara penambahbaikan fasiliti sedang dikaji dan kita berharap langkah ini nanti dapat mengurangkan keletihan dalam kalangan pemandu kenderaan berat dan mereka boleh memandu dalam keadaan segar… sekali gus dapat mengurangkan kadar kemalangan akibat mengantuk dan kepenatan,” kata beliau menerusi laporan oleh Bernama ketika menerima kunjungan daripada delegasi pertubuhan berita itu di Persada PLUS.

Tak Perlu Hotel, Quick Nap Memadai
“Dahulu PLUS pernah membuka hotel di sepanjang lebuh raya tetapi terpaksa menutupnya kerana tidak mendapat sambutan dan kita dapati pemandu mahukan tempat tidur hanya untuk ‘quick nap’ dan tidak memerlukan hotel seharian.”
Mengulas lanjut, Azman berkata kapsul tidur tersebut akan dibina di kawasan rehat dan rawat (R&R) memandangkan ia mempunyai kawasan parkir kenderaan berat yang luas, selain menyediakan pelbagai fasiliti lain termasuk tandas yang lengkap dengan bilik mandi.

SL: Kalau diikutkan, pembinaan kapsul tidur sememangnya berpotensi berbanding bilik hotel. Ia juga bermanfaat dan dapat membantu para pemandu mendapatkan rehat yang cukup. Agaknya, ramai tak yang akan menggunakan perkhidmatan ni nanti?
*Sumber: BERNAMA


Ini 5 Lokasi Hotel Kids Friendly Ada Pelbagai Kemudahan, Mesti Anak Tak Nak Balik!

Membawa anak pergi bercuti ketika hujung minggu atau cuti sekolah yang panjang boleh menjadi cara untuk menguatkan ‘bonding’ bersama mereka. Namun, mungkin ramai mak ayah yang sudah buntu lokasi mana lagi yang boleh bawa anak-anak bercuti dan paling penting lokasi tersebut adalah penginapan hotel kids friendly.
Dekat mana yang ada hotel berkonsepkan kids friendly ini? Berikut merupakan antara 5 lokasi yang dikongsikan oleh ibu ini di laman Twitternya. Boleh masuk dalam list!

Baca juga: Tiada Lagi Kes Anak Mengamuk Setiap Kali Naik Flight Bila Mak Ayah ‘READY’ Dengan 12 Cara Ini
5 LOKASI HOTEL KIDS FRIENDLY BOLEH BAWAK ANAK-ANAK
Hotel – hotel yang KIDS FRIENDLY and WHEELCHAIR FRIENDLY. Ni thread untuk hotel-hotel yang i pernah pergi since my hubby kena serang stroke, so anyone yang ada spouse atau parents on wheelchair , boleh pergi tempat-tempat ni untuk holiday.

1.Amverton Cove Golf & Island

Tempat ni best sebab ada waterpark & farm nearby. Check in 3 hari 2 malam so first day boleh spend time di farm & second day boleh pegi waterpark. Untuk makan, restoran luar hotel ada tapi jauh juga. Drive dalam 20-30 minit baru sampai.
Link: www.amvertoncove.com
2. Swiss Garden Beach Hotel Kuantan

Kids pool: 4/5
Adult pool: 4/5
Scenery: 5/5
Link: www.swissgarden.com/beach-resort-kuantan/
3.M Resort & Hotel

Kids pool: 5/5
Adult pool: 4/5
Scenery: 3/5
Food: 4/5
Link: mresort-hotel.com.my
4.Amverton Heritage Resort

Hotel ni TAK WHEELCHAIR FRIENDLY. I share sebab waterpark dia best untuk kids. Kesian hubby i tak dapat join tengok anak-anak main air sebab nak pergi waterpark kena turun tangga yang sangat tinggi. Nak makan, cari makanan memang senang la sebab dekat Melaka.
Link : amvertonheritage.com
5. Sri Chalet Pengkalan Balak, Melaka

Chalet dekat Melaka ini murah je, RM 100 semalam tapi pengalaman dia dengan anak-anak tak ternilai. Balik je rumah kids ajak pergi lagi.
Link: Sri Chalet Pengkalan Balak
*Boleh jadikan lokasi ini sebagai lokasi percutian hujung minggu dan juga cuti panjang nanti. Book siap-siap sebelum full ya!
Sumber: Twitter @mamipijot


4 Hotel Waqaf Patuh Syariah Di Malaysia, Harga Berpatutan & Confirm Ada Sijil Halal

Tahukah anda apa itu wakaf atau waqaf?
Wakaf ialah apa-apa harta yang ditahan hak pewakaf ke atas harta tersebut daripada sebarang urusan jual beli, pewarisan, hibah dan wasiat di samping mengekalkan sumber fizikalnya untuk kebajikan dengan niat mendekatkan diri pewakaf kepada Allah SWT.

Wakaf adalah satu bentuk transaksi harta yang dapat memberi faedah dan manfaat bukan saja kepada diri pewakaf, malah penerimanya, masyarakat Islam keseluruhan dan pihak pemerintah sendiri turut mendapat kebaikannya.
Dalam hubungan ini, pewakaf memperoleh pahala ‘sedekah jariah’, penerimanya dan masyarakat dapat menikmati manfaat harta yang diwakafkan selain ia meringankan bebanan kewangan kerajaan dalam menyediakan bantuan serta kemudahan untuk masyarakat

Di Malaysia, terdapat pelbagai badan yang bertanggungjawab menguruskan harta wakaf dan salah satunya ialah Yayasan Waqaf Malaysia.

Di bawah pengurusan Yayasan Waqaf Malaysia ini, terdapat 4 buah hotel waqaf yang menarik untuk anda berkunjung seisi keluarga.
Malah, Menteri Agama, Datuk Dr. Zulkifli Mohamad al-Bakri juga telah mencadangkan 4 hotel waqaf di Malaysia ini sebagai pilihan untuk rakyat Malaysia untuk menginap kerana harganya yang berpatutan, kondusif dan pastinya patuh syariah.

Saya ingin cadangkan 4 hotel waqaf di Malaysia sebagai pilihan anda untuk menginap. Harga yang berpatutan, kondusif dan…
Posted by Datuk Dr. Zulkifli Mohamad al-Bakri on Tuesday, October 20, 2020

Jom kita tengok keempat-empat hotel waqaf di Malaysia tersebut.
4 Hotel Wakaf Di Malaysia Patuh Syariah, Harga Berpatutan & Selesa. Confirm Ada Sijil Halal!
Saya ingin
1. HOTEL THE REGENCY SERI WARISAN, TAIPING
Ia diuruskan oleh Yayasan Waqaf Malaysia dan bertaraf 3 bintang.
Hotel ini dibangunkan dengan peruntukan oleh JAWHAR di atas tanah wakaf yang menjadi hak milik Majlis Agama Islam dan Adat Melayu Perak (MAIPk).
Hotel ini terletak tengah-tengah Bandar Taiping dan berhadapan dengan masjid. Lokasinya yang strategik memudahkan anda untuk bersiar-siar di sekitar bandar.
Menurut review pengunjung, ramai yang sukakan biliknya yang luas, makanan yang sedap dan harganya yang murah. Berbaloi!
Harga: Bermula RM130/malam (di laman web rasmi Hotel The Regency Seri Warisan Taiping)
Laman web: https://www.theregency.com.my/
Facebook: https://www.facebook.com/RegencyHotelSeriWarisan

2. HOTEL PANTAI PUTERI, TANJUNG KLING
Bagi yang suka nak cari makanan viral di Melaka, bolehlah berkunjung ke Hotel Pantai Puteri yang terletak di Tanjung Kling ini.
Dahlah dekat dengan pantai, dekat pulak dengan lokasi pelancongan dan banyak tempat makanan sedap dan best.
Menariknya, hotel ini juga ada menyediakan kolam renang untuk pengunjung tau!
Hotel ini diuruskan oleh Yayasan Waqaf Malaysia dan bertaraf 3 bintang.
Hotel ini dibangunkan dengan peruntukan oleh JAWHAR di atas tanah wakaf yg menjadi hak milik Majlis Agama Islam Melaka (MAIM).
Harga: Bermula RM111.30/malam (di laman web rasmi Hotel Pantai Puteri)
Laman web: http://www.pantaiputerihotel.com/
Facebook: https://www.facebook.com/Pantai-Puteri-Hotel-Melaka

3. HOTEL GRAND PUTERI, KUALA TERENGGANU
Hotel Grand Puteri Kuala Terengganu ini diuruskan oleh Yayasan Waqaf Malaysia dan bertaraf 3 bintang.
Ia dibangunkan dengan peruntukan oleh JAWHAR di atas tanah wakaf yg menjadi hak milik Majlis Agama Islam dan Adat Melayu Terengganu (MAIDAM).
Terletak berdekatan dengan Istana Maziah, anda juga boleh berjalan kaki ke Pasar Payang, Kampung Cina dan Masjid Putih / Masjid Abidin (Masjid Negeri Terengganu).
Kolam renang pun ada (ia baru siap dibina) untuk menambahkan lagi keselesaan pengunjung. Kolam renangnya dipisahkan lelaki dan perempuan. Jadi, tak segan nak berenang kalau ada yang berlainan jantina.
Memang seronok sangatlah kalau bawa anak-anak kan?
Harga: Bermula RM110 (di Agoda.com)
Facebook: https://www.facebook.com/grandputerihotel/
Foto kredit: tripadvisor.com

Foto kredit: priceline.com
Foto Kredit: traveloka.com
4. KLANA BEACH RESORT, PORT DICKSON
Hotel Klana Beach Resort ini dibangunkan dengan peruntukan oleh JAWHAR di atas tanah wakaf yang menjadi hak milik Majlis Agama Islam Negeri Sembilan (MAINS).
Ia juga diuruskan sepenuhnya oleh MAINS.
Terletak berhampiran dengan Pantai Teluk Kemang, ramai  pengunjung yang jatuh hati dengan pemandangan indah yang dapat dilihat dari bilik masing-masing.
Di hotel ini juga disediakan swimming pool patuh syariah yang mengasingkan kolam lelaki dan wanita untuk keselesaan pengunjung Muslim.
Lagi satu yang menarik, di Klana Beach Resort ini juga terletaknya Kompleks Baitul Hilal, iaitu Balai Cerap atau Planetarium yang dilengkapi dengan teleskop bersaiz 24 inci dan berkemampuan membuat cerapan sehingga 0 darjah bagi tujuan cerapan hilal ataupun anak bulan.
Kemasukan adalah percuma untuk pengunjung hotel. Wah, jarang-jarang dapat pengalaman begini kan?
Harga: Bermula RM158 (di laman web rasmi Klana Beach Resort)
Laman web: https://www.klanabeachresortpd.com.my/
Facebook: https://www.facebook.com/klanabeachresortpd
[Baca juga: 12 Tempat Menarik Di Port Dickson 2020 Mesti Pergi. Bukan Pantai Je, Macam-macam Ada!]

Hotel Patuh Syariah, Tak Perlu Risau Ada Sijil Halal
Itulah 4 buah hotel wakaf yang mengetengahkan konsep patuh syariah dan amat sesuai untuk dikunjungi oleh pengunjung Muslim, bahkan sesiapa sahaja.
Di sini kita tak perlu lagi risaukan makanan halal. Malah, hotel ini juga ada menyediakan sejadah dan ada juga yang turut menyediakan telekung.
Yang penting, harganya sangat berbaloi dengan kemudahan yang disediakan.
Jadi, jomlah kita sama-sama support hotel patuh syariah ini dan letakkan ia dalam wishlist hotel untuk dikunjungi bersama keluarga nanti.
[Baca juga : Pengalaman Bersalin Di Hospital Patuh Syariah Dengan Layanan ‘Tip Top’!]
NOTA:
Elakkan 3C, iaitu jauhi kawasan yang sesak (crowded place), elakkan kawasan yang sempit (confined space) dan elak sembang atau bertutur dengan jarak yang dekat (close conversation).
Amalkan 3 W, iaitu kerap mencuci tangan dengan air dan sabun (wash), memakai pelitup separuh muka di tempat awam atau jika bergejala (wear), dan amaran dari KKM yang lebih berkonsep peringatan (warn).


HUAWEI EMUI 9.1 Dikemas Kini & Ini 6 Perkara Menarik Yang Menanti Pengguna HUAWEI!

Anda pengguna HUAWEI? Kalau macam tu ni ada berita baik untuk anda, HUAWEI telah mengumumkan bahawa mereka telah siap mengemaskini sistem operasi EMUI 9.1 tau.
Kalau sebelum ini sistem operasi EMUI 9.1 hanya boleh digunakan pakai oleh model HUAWEI P30 Series, kini model sebelumnya pon dah boleh gunakan sistem operasi yang sama.

Anda yang menggunakan HUAWEI Mate20 Series, anda boleh start update telefon pintar anda mulai 27 Jun ini okay.  Sebelum tu kami nak share sikit apa yang menarik dengan sistem operasi EMUI 9.1.
1. PRETASI PERMAINAN ONLINE DIPERTINGKAT DENGAN GPU TURBO 3.0

Anda seorang gamers? Sistem operasi EMUI 9.1 semestinya memenuhi kehendak anda kerana sistem ini telah menaik taraf unit pemproses grafik (GPU) Turbo kepada versi 3.0 yang menyokong lebih 25 games antarabangsa (international games) .

Bukan itu saja, kemas kini ni juga dapat meningkatkan prestasi gamers di samping mengurangkan penggunaan kuasa bateri serta membantu memberikan persembahan yang lebih stabil.
2. PERLU BANTUAN? TANYA SAJA MR GOOGLE!

Malas nak menaip di Google? Jangan risau sistem operasi EMUI 9.1 yang dikemas kini pasti dapat membantu memudahkan kehidupan anda. Hanya tekan butang butang power untuk mengaktifkan Google Assistant dan suarakan apa yang anda mahu cari.
3. One TapShare, nak kongsi apa pon boleh!

Pemidahan file yang besar kadang-kadang amat menyusahkan kerana memerlukan wayar penyambung atau perlu dikongsi melalui email. Tapi kini semuanya lebih mudah dengan peranti HUAWEI kerana dengan One TapShare sahaja, anda dah boleh berkongsi gambar, video atau dokumen diantara telefon pintar dan laptop. Psstt.. Tapi ni antara model HUAWEI je tau!
4. EDIT VIDEO JADI LEBIH MUDAH

Kadang-kadang susah nak edit video melalui telefon pintar kan, sebab perlukan aplikasi tertentu yang perlu dimuat turun, macam leceh kan?
Haa.. Dengan sistem operasi EMUI 9.1, anda dah tak perlu risau lagi, sebabnya ada satu feature terbaru yang dikenali sebagai Highlight yang boleh membantu anda untuk edit video dengan mudah. Dah tak perlu risau nak pilih scene mana yang terbaik untuk video anda, feature ni dapat membantu anda pilih scene yang paling best siap tolong trim sekali tau.
Anda juga boleh tambah muzik latar pada video, selain letak effect yang dimahukan pada video anda.
5. JEJAK WORKOUT YANG ANDA LAKUKAN DENGAN LEBIH TEPAT..

Anda suka buat workout di treadmill? Sistem operasi EMUI 9.1 ni mempunyai fungsi yang membantu jejak senaman yang anda lakukan. Caranya sync kan saja, telefon HUAWEI anda yang telah dikemas kini dengan treadmill. Anda akan dapat menjejak langkah, jarak larian, masa larian, kepantasan dan juga jumlah kalori yang dibakar.
6. REKA SENDIRI VIDEO RINGTONE YANG ANDA MAHUKAN

Bosan dengan panggilan masuk anda hanya ada bunyi ringtone dan keluar gambar je? Haa.. Lepas ni anda boleh personalize sendiri video ringtone anda. Pilih video yang anda inginkan dan setiap kali anda dapat call akan keluar video yang dipilih. Best kan?
MODEL HUAWEI APA JE YANG BOLEH UPDATE? TAK SABAR NAK UPDATE NI!
Haaa.. Buat anda yang tertanya-tanya, ni merupakan model-model HUAWEI yang boleh menerima sistem operasi terbaru EMUI 9.1. Anda boleh rujuk tarikh dibawah untuk update smartphone anda ya!

Untuk update sistem operasi EMUI 9.1 mudah je, pergi ke bahagian Setting, cari System kemudian pilih Software Update.

Kalau anda nak tau lebih lanjut tentang HUAWEI EMUI, anda boleh terus ke laman web rasmi HUAWEI atau nak lagi mudah follow saja Facebook rasmi HUAWEI EMUI untuk tak terlepas sebarang berita atau pengumuman penting daripada HUAWEI.
Jangan lupa juga untuk ke kedai rasmi atas talian HUAWEI untuk sentiasa update dengan peranti terbaru daripada HUAWEI.


Huawei Merupakan OEM Telefon Pintar Yang Paling Selamat

Dengan pesatnya pembangunan dan semakin luasnya penggunaan telefon pintar, faktor keselamatan menjadi semakin penting. Dengan adanya data yang semakin hari semakin murah, kini anda lebih terdedah kepada risiko keselematan seperti virus, malware, eksploitasi dan bermacam-macam lagi.
32% peranti Android tidak boleh dikemaskini
Walaupun Google telah berusaha bersungguh-sungguh bagi mengemaskini sistem operasi Android ke tahap keselamatan yang lebih tinggi, percaya atau tidak – 32% peranti Android sedia ada tidak boleh dikemaskini dan ini membuatkan ianya lebih terdedah kepada risiko keselamatan itu tadi.

Statistik ini menunjukkan bahawa kebanyakan pengguna masih menggunakan versi Android yang lama dan angka ini amatlah membimbangkan. Kadangkala ianya bukan silap pengguna itu sendiri, tetapi telefon pintar yang dimiliki mereka memang tidak boleh dikemaskini disebabkan faktor-faktor tertentu.

Menurut Google, terdapat 24 kelemahan kritikal yang telah dibaiki menerusi versi terkini sepanjang 2016 – namun disebabkan pengguna tidak dapat mengemaskini telefon pintar mereka; maka mereka dibiarkan terdedah kepada bahaya tersebut.

77% telefon pintar Huawei dikemaskini dengan versi terbaru
Mengikut carta di atas, Huawei barada di tempat kelima dari segi jumlah telefon pintar yang dijual. Namun, ini tidak bermakna syarikat dari China itu memandang remeh isu keselamatan.
Tahniah diucapkan kepada Huawei kerana memastikan pengguna sentiasa mendapat versi terbaru yang diambil daripada Google dan diolah ke dalam sistem pengoperasian yang digunapakai di dalam kebanyakan telefon pintar keluaran Huawei.
Ini menunjukkan kesungguhan mereka di dalam memastikan pengguna tidak terdedah kepada risiko keselamatan yang boleh mendatangkan malapetaka jika ianya dibiarkan begitu sahaja.


Huawei P30 Pro Untuk Dimenangi, Senheng Xtra Rewards Janjikan Ganjaran Berganda!

Berbelanja tu perkara biasa, tapi lagi berbaloi kalau ada ganjaran. Taklah rasa ralat sangat bila duit keluar kan. Tak kisahlah ganjaran yang diberikan dalam bentuk mata ganjaran untuk ditebus atau pulangan tunai. Dua-dua ada kelebihan tersendiri.
Lagi best, bila ada peluang tambahan untuk menang hadiah telefon bimbit dengan teknologi terkemuka, Huawei P30 Pro.

Xtra Rewards dengan Senheng! Rebat EZ Credit Sehingga 40%!

Bukan setakat boleh menang Huawei P30 Pro, anda sebenarnya akan dapat dua kali ganda mata ganjaran PlusOne bila berbelanja di Senheng bermula dari 1 Jun hingga 31 Ogos nanti. Bagi anda yang gemar menikmati rebat tunai, EZ Kredit adalah pilihan terbaik! Rebat EZ Kredit sehingga 40% tau, banyak tu!

Paling penting tawaran ini tidak terhad kepada sesetengah produk saja. Sebaliknya, apa saja yang anda beli di mana-mana cawangan Senheng termasuk laman sesawang Senheng, anda layak untuk menikmati tawaran ni!
*Sementara stok masih ada
*Hanya untuk pemegang kad PlusOne
*Tertakluk pada terma dan syarat
Bayaran Serendah RM48 sebulan dengan AEON Easy Payment Scheme!

Buat yang ada bajet bulanan terhad, ini cara terbaik untuk anda beli perkakasan elektrik yang anda inginkan. Bayar secara ansuran dan tidak membebankan. Kebetulan kalau anda beli sewaktu promosi ini berjalan dan permohonan ansuran anda diluluskan, anda akan dapat baucar bernilai RM30.
Tambahan pula, pelanggan akan menerima baucar dengan kadar faedah 1% pada 150 produk terpilih (termasuk Vcare dan aksesori).
Tapi, tawaran ini tak boleh diguna pakai untuk pembelian telefon pintar ye. Selain itu, anda juga boleh beli produk yang terpilih dan tak terpilih bersama untuk join peraduan ni! Mudah kan? Bayaran seringgit akan dikenakan bagi setiap penyertaan.
*Tertakluk pada terma dan syarat
6 Buah Huawei P30 Pro Menanti Anda!

Siapa sangka berbelanja dengan Senheng berikan anda peluang untuk memiliki Huawei P30 Pro yang tengah intrend sekarang ni. Apa yang anda perlu buat anda cuma beli produk pilihan anda dengan nilai RM 3000 di mana-mana cawangan Senheng atau di laman sesawang mereka dengan kad kredit Citi. Automatik anda layak untuk join peluang merebut telefon pintar Huawei P30 Pro.
Walau bagaimanapun, kakitangan Senheng, ahli keluarga terdekat, rakan kongsi dan pembekal tidak layak untuk menyertai pertandingan ini. Pemenang dipilih berdasarkan jumlah penyertaan dan pembahagian hadiah sebab ada 6 buah Huawei P30 Pro saja untuk dimenangi.
Kalau anda tepilih, wajib datang untuk majlis penyampaian hadiah. Kalau tak hadiah akan dipindah milik. Majlis penyampaian hadiah akan berlangsung September atau Oktober ni. Jadi, anda kena stay tuned. Jika dipilih, anda akan dihubungi dalam tempoh 24 jam melalui dua panggilan jika panggilan pertama tidak dilayan.
*Tertakluk pada terma dan syarat
*Pihak penganjur boleh menukar hadiah dengan nilai yang sama
*Maklumat anda boleh digunakan oleh pihak penganjur
Xtra Waranti Setahun!

Sepanjang promosi ini berlangsung, setiap pembelian perkakasan elektrik di cawangan Senheng atau secara online akan menerima waranti extra selama setahun. Misalnya, perkakasan elektrik anda beli ada waranti setahun, lepas tu tambah lagi setahun extra waranti. Berganda-ganda waranti. Power kan?
Jadi, pastikan anda jangan lepaskan tawaran hebat Senheng ni. Barulah berbaloi-baloi!
*Tertakluk pada terma dan syarat
*Ahli PlusOne sahaja
Website: Senheng
Facebook: Senheng


Huawei P9: Telefon Kamera Terbaik Dengan Kerjasama Leica

Foto Kredit: consumer.huawei.com

Huawei Technologies dari China baru-baru ini telah melancarkan telefon pintar terkininya iaitu P9, yang menampilkan kamera dua lensa dengan kerjasama Leica dari Jerman yang telah menggegarkan dunia telefon pintar.

Telefon pintar P9 merupakan telefon yang paling canggih dari syarikat gergasi China tersebut yang kini berada di kedudukan nombor tiga pengeluar telefon pintar, dan ini merupakan kolaborasi pertama mereka dengan Leica Camera AG, syarikat berusia 102-tahun yang mempunyai kamera yang telah banyak mengambil banyak gambar-gambar terkenal di dalam sejarah fotografi. Foto Kredit: consumer.huawei.com
Foto Kredit: consumer.huawei.com

Leica? Siapa itu?
Bagi mereka yang pertama kali mendengar syarikat bernama Leica, jangan terkejut. Syarikat yang berpangkalan dari Jerman itu ditubuhkan sejak tahun 1914 dan kini berusia lebih 100 tahun. Syarikat ini yang menghasilkan lensa dari kilang di Jerman turut berkolaborasi dengan Panasonic yang digunakan untuk model kamera digital Lumix.

Dan kini, Leica bekerjasama pula dengan Huawei dengan memindahkan kepakaran yang tidak ternilai ke dalam telefon pintar bagi menghasilkan gambar yang menarik.
Permulaan perjalanan bagi Huawei dan Leica
Orang kata, daripada kita bersaing; lebih baik kita bekerjasama. Terutama sekali apabila masing-masing ada kelebihan mereka sendiri. Begitulah yang terjadi dengan Huawei yang merupakan pengeluar telefon pintar ke-3 terbesar di dunia, di belakang Samsung dan Apple. Leica pula mahu terus bersaing di dalam industri fotografi dan menganggap telefon pintar sebagai salah satu cabang di mana ia boleh menunjukkan kebolehannya.
Ianya bermula dengan pengumuman kerjasama tersebut yang diadakan pada bulan Februari 2016. Richard Yu, CEO bagi HUAWEI Consumer BG berkata: “Kami memilih rakan kami dengan berhati-hati, dan kolaborasi ini menggabungkan dua pakar bagi memacu inovasi dan rekabentuk, menambahbaik pengalaman pengguna dan berterusan mencapai kemajuan di dalam teknologi manusia menerusi kualiti imejan premium. Leica merupakan lagenda di dalam bidang fotografi.”
Oliver Kaltner, CEO bagi Leica Camera AG pula berkata: “Perkongsian strategic di antara Huawei dan Leica membuktikan semangat membara bagi dua jenama yang terus berkembang untuk terus memajukan teknologi sedia ada. Kerjasama teknologi ini menawarkan Leica peluang bagi memperkenalkan kepakaran yang telah terbukti ke dalam sebuah segmen produk yang baru dan membuka peluang perniagaan yang menarik di dalam arena telefon pintar. Ini disebabkan telefon pintar banyak menyumbang ke dunia fotografi dan membuka pintu bagi Leica menyasarkan kumpulan-kumpulan baru.
P9 dibina bersama Huawei dan Leica
Kolaborasi pertama di antara Huawei dan Leica telah berjaya menghasilkan P9 di dalam tempoh masa yang singkat. Dari awal lagi, banyak aspek kamera telah diperhalusi dan diperbaiki, terutama sekali dari segi rekabentuk optic, kualiti imejan, pemprosesan data imej, pengoptimuman, dan pembinaan mekanikal modul kamera ke antaramuka pengguna grafik. Ianya telah berjaya mencapai tahap kualiti tertinggi imej Leica.
Apa kelebihan kamera dua lensa ini?
Kamera dua lensa 12 Megapiksel pada telefon P9 tersebut menangkap imej hitam putih pada satu lensa dan imej berwarda pada satu lensa yang lain. Kombinasi ini menghasilkan lebih banyak perincian, kedalaman medan yang lebih baik dan warna yang lebih terang berbanding hanya satu kamera lensa.
Foto Kredit: consumer.huawei.com
Pada upacara pelancaran yang diadakan di London, fotografi merupakan elemen penting sepanjang acara tersebut – dan dua orang tokoh hebat fotografi iaitu Mary McCartney dan David Guttenfelder daripada National Geographic telah tampil ke atas pentas bagi menunjukkan kebolehan telefon P9 tersebut.
Huawei yang kini mendahului syarikat-syarikat dari China di pentas dunia, kini berada di tempat ketiga di belakang Samsung dan Apple sebagai pengeluar telefon pintar global. Ia merupakan syarikat pertama dari China yang telah menjual lebih daripada 100 juta telefon pintar, dengan mencatatkan 44% peningkatan kepada anga 108 juta telefon pintar berbanding tahun sebelumnya.
Huawei di tempat pertama 5 tahun lagi?
Berikutan prestasi yang amat memberangsangkan, tidak mustahil jika Huawei bakal menduduki tempat kedua di dalam tempoh 2-3 tahun lagi; dan berada di tempat pertama di dalam tempoh 5 tahun akan datang.


Jangan Pandang Ringan Hukum Anak Susuan Dalam Islam. 7 Perkara Mesti Faham

“Iffa sekarang dah kurang menyusu dan aku pun cadang nak berhentikan susu sebab dah 2 tahun umurnya. Tapi, masih banyaklah stok susu lebih ni. Bagus juga kalau aku dermakan kat anak buah aku. Susu ibu kan berkhasiat.”
Dengan pelbagai kemajuan teknologi zaman kini, penyusuan ibu semakin diterima ramai dan ianya dapat dipermudahkan. Di samping itu, penggunaan media sosial juga memainkan peranan dalam menyebarkan ilmu dan kesedaran tentang kepentingan susu ibu. Tapi, adakah kita menyedari tentang hukum anak susuan dalam Islam?

Di sini, kami ingin berkongsikan kupasan isu berkaitan hukum anak susuan oleh Puan Masturah Abu Bakar, seorang pendidik dan juga pemegang Ijazah Undang-undang Syariah di Universiti Malaya beserta sudut pandangan beliau sebagai ibu kepada 2 orang anak.
Mari ikuti selanjutnya.

7 Isu Berkaitan Hukum Anak Susuan Dalam Islam
Saya mengambil perhatian beberapa isu tentang susu ibu berikut penjelasan oleh Mufti Wilayah Persekutuan melalui Bayan Linnas Siri 70: Isu Berkenaan Ibu Susuan & Pelbagai Hukum. Ringkasan ini bertujuan memudahkan masyarakat awam memahami isu berkaitan penyusuan dan rumusan daripada ulasan terperinci dan mendalam oleh Mufti Wilayah Persekutuan.

Isu 1: Mahram
Apakah kesan memberikan susu ibu kepada bayi yang bukan anak kandung?
Jawapan:
Pemberian susu kepada anak susuan memberikan kesan kepada hubungan kekeluargaan iaitu golongan yang haram dikahwini termasuklah:

Ibu susuan ke atas (nenek dan sebagainya).
Anak perempuan ibu susuan dan ke bawah.
Saudara perempuan seibu sebapa, seibu atau sebapa.
Ibu saudara sebelah bapa dan ibu saudara sebelah ibu, sekalipun jauh hubungan persaudaraannya.
Anak perempuan kepada saudara lelaki seibu sebapa, seibu atau sebapa.
Anak perempuan kepada saudara perempuan seibu sebapa, seibu atau sebapa.

Melalui senarai ini boleh difahami bahawa kesan mahram sangat serius sebagaimana hubungan dengan ibu kandung.
Oleh itu ada beberapa perkara yang perlu diteliti oleh ibu susuan dan ibu bapa bagi anak susuan iaitu:
1. Perlulah ibu bapa anak susuan mengenali ibu susuan dengan rapat. Tidak semestinya selalu berjumpa. Buat rutin ziarah sekali atau dua kali setahun terutamanya ketika keluarga yang ramai berkumpul supaya dapat mengenali antara satu sama lain dengan lebih rapat.
2. Ibu bapa anak susuan perlu menceritakan dengan terperinci hubungan anak mereka dengan ibu susuan. Silaturrahim perlu disambung sehingga anak dewasa supaya tidak berlaku kekeliruan sehingga menyebabkan anak terkahwin dengan mahram sendiri.
Foto Kredit: in-islam.com
Isu 2: Pergaulan
Soalan: Bolehkah bergaul dengan anak susuan?
Jawapan: Semua perkara yang halal di kalangan keluarga kandung adalah halal kepada keluarga kerana susuan.
Contoh:

Melihat saudara perempuan susuannya, sebagaimana saudaranya sendiri.
Tinggal bersendirian dengannya atau khalwat yang haram antara lelaki dan perempuan yang tidak mempunyai hubungan keturunan.
Bermusafir dengannya melebihi tiga hari.

FotoKredit: angsanacare.org
Isu 3: Syarat Menjadi Anak Susuan
Soalan: Apakah syarat seseorang bayi menjadi anak susuan?
Jawapan: Terdapat 2 syarat untuk membolehkan seseorang itu menjadi anak susuan yang sah menurut syarak iaitu:
1. Umur bayi belum mencapai 2 tahun. Sekiranya sudah mencapai 2 tahun tidak dikira sebagai anak susuan.
2. Kanak-kanak itu disusu kenyang sebanyak 5 kali yang berasingan. Sesuatu penyusuan itu dianggap berasingan atau tidak berdasarkan pandangan umum. Jika anak tersebut berhenti menyusu kerana kenyang, ia dianggap sebagai sekali susu. Tetapi, jika anak itu berhenti menyusu kerana bermain-main seketika dan kemudian menyusu semula atau bertukar payudara, maka ia juga dianggap sekali susu sahaja.
Dikira sebagai satu susuan adalah apabila bayi tersebut menyusu dan kemudiannya melepaskan dari susuan atas pilihannya sendiri (kerana telah kenyang) tanpa ada gangguan yang mendatang.
Terdapat khilaf dalam kalangan ulama tentang bilangan kenyang. Namun tarjih yang diberikan oleh Muzakarah Fatwa ialah hanya 4 kali kenyang.
Foto Kredit: babycenter.com.my
Isu 4: Cara Memberi Susu
Soalan: Bolehkah memberi susu ibu susuan melalui botol?
Jawapan: Majma Fiqh Islami berpandangam perantaraan untuk meneguk susu tidak diambil kira kerana pada pandangan ulama muktabar, `illat (punca) hukum penyusuan ialah sampainya susu ke dalam perut bayi (walau dengan apa jua cara).
Oleh itu apabila susu sampai ke dalam perut bayi melalui perantara seperti botol, sudu, picagari dan sebagainya, cara tersebut juga dikira sebagai memberi susu. Boleh diberi menggunakan cara selain direct feeding namun hendaklah dipastikan bayi diberikan susu tersebut sehinggalah bayi kenyang.
Para ulama telah bersepakat bahawa telah sabit anak susuan dengan hisapan mulut melalui cara yang lain seperti melalui hidung. Cara ini juga dianggap sebagai anak susuan seperti pandangan Dr. Wahbah al-Zuhaili asalkan cukup bilangan kenyang.
Seseorang bayi itu sah sebagai anak susuan sama ada melalui penyusuan secara langsung dari payudara atau penyusuan secara tidak langsung. Juga berdasarkan hadis riwayat Abu Daud:
“Daripada Ibn Mas`ud berkata, tidak berlaku hukum penyusuan melainkan dengan apa yang menguatkan tulang dan menumbuhkan daging.”
Foto Kredit: themominmemd.com
Isu 5: Bayi Berkeperluan
Muzakarah Fatwa juga memutuskan bahawa bagi memenuhi keperluan bayi pra-matang yang memerlukan rawatan, juga ibu yang mempunyai kekurangan susu atau mempunyai penyakit kronik/berjangkit dan tidak dapat menyusukan bayi, adalah harus bagi ibu-ibu menderma susu ibu secara sukarela kepada bayi-bayi yang memerlukan dan keluarga bayi serta perderma perlu mengenali antara satu sama lain.
Sekiranya seseorang bayi memerlukan bekalan susu, syaratnya yang dicadangkan oleh Dr Wahbah Azzuhaili ialah bagi bank susu ialah:
1. Hendaklah susu itu diberikan kepada anak-anak oleh seorang wanita sahaja dan tidak bercampur aduk agar tidak bercampur nasab apabila ia memberikan susu lebih dari lima kali yang mengenyangkan.
2. Hendaklah pihak pengurusan bank susu itu mengeluarkan ‘sijil ibu susuan’ agar ia mengetahui ibu susuan dan saudara susuannya.
Tambahan dari saya, dalam konteks ini, sekiranya beberapa orang sukarelawan mendermakan susunya kepada seorang bayi, hendaklah ibu bapa bagi anak tersebut melakukan perkara berikut:
1. Keluarkan surat hitam putih khusus yang menyatakan bahawa anak mereka telah menyusu dengan ibu-ibu tertentu. Sekiranya terdapat 5 sukarelawan, tulislah 5 surat untuk 5 sukarelawan secara berasingan.
*Contoh surat seperti di bawah.
PERKARA: HUBUNGAN ANAK DAN IBU SUSUAN
Dengan ini saya (nama) bapa dan (nama ibu) ibu kepada bayi bernama (nama bayi) telah memastikan anak kami telah cukup bilangan kenyang iaitu empat kali dengan menggunakan susu ibu yang telah diberikan secara sukarela oleh (nama ibu susuan).
Mengikut hukum syarak, (nama ibu susuan) telah menjadi ibu susuan kepada anak kami.
Kami memahami kesan hukum daripada pemberian susu ibu oleh ibu susuan dan akan berusaha memastikan hubungan silaturrahim anak kami dengan ibu susuan sebagaimana hubungan keluarga kandung.
TANDATANGAN BAPA
TANDATANGAN IBU
TANDATANGAN IBU SUSUAN
*Perlu dokumen berikut sebagai simpanan:

Salinan surat beranak/mykad bayi
Salinan kad pengenalan ibu dan ayah kandung serta ibu susuan.
Gambar keluarga ibu susuan

2. Asingkan dan tag botol/plastik susu mengikut nama sukarelawan. Hal ini penting untuk memastikan bayi telah cukup bilangan kenyang dengan susu sukarelawan tertentu.
3. Walaubagaimanapun, lebih baik mempunyai seorang ibu susuan (sukarelawan) sahaja untuk menjaga maslahah yang lebih besar iaitu nasab dan keturunan.

Isu 6: Susu Dihantar Melalui Kiriman
Soalan: Bolehkah susu ibu dihantar melalui kiriman ekspres, kiriman bas atau pos?
Jawapan: Boleh sekiranya syarat menjadi anak susuan telah dipastikan dengan teliti dan ditepati. Kedua-dua pihak juga harus mencermati hubungan kekeluargaan sebagaimana yang dijelaskan sebelum ini.

Isu 7: Keperluan Mendesak
Soalan: Bolehkah memberikan susu ibu tanpa keperluan mendesak?
Jawapan: Ulama fiqh berpendapat seorang perempuan MAKRUH menyusukan kanak-kanak yang bukan anaknya sendiri tanpa sebarang keperluan yang mendesak.
Saya percaya pemberian susu ibu yang dilakukan hari ini oleh sukarelawan susu ibu dilakukan disebabkan keperluan mendesak.
Oleh itu perlulah diberi susu ibu kepada anak susuan dengan mencermati hukum yang berkaitan penyusuan ibu menurut syarak.
Foto Kredit: kellymom.com
Hukum Anak Susuan Perlu Dititikberatkan
Terdapat uslub untuk mendidik dan menegur amalan orang awam yang berkaitan dengan hukum hakam. Sama ada bertepatan dengan syarak atau bertentangan, hukum asas perlu dijelaskan terlebih dahulu. Kita pendakwah, bukan penghukum.
Saya sokong penyusuan ibu.
Masturah Abu Bakar
*Penulisan asal tentang hukum anak susuan oleh adalah oleh Puan Masturah Abu Bakar ini diterbitkan semula dengan kebenaran beliau. Untuk pertanyaan dan lebih banyak perkongsian, follow Facebook beliau di sini.


Sebelum Terlambat, Ketahui 7 Aktiviti Hubungan Sek* Yang DILARANG Dalam Islam

Hubungan seks antara suami isteri sememangnya perkara yang digalakkan kerana boleh meningkat rasa cinta dan sayang. Namun, perlu diingatkan agar tidak melakukan aktiviti hubungan seksual yang dilarang dalam Islam.
Ini kerana beberapa aktiviti tersebut boleh memudaratkan kesihatan dan tidak selaras dengan ajaran agama Islam. Sebelum terlambat, jom baca dulu.

Baca juga: Hukum Sentuh Kemaluan Guna Tangan Kanan, Ini Penjelasannya…
7 AKTIVITI HUBUNGAN SEKSUAL YANG DILARANG DALAM ISLAM

1. Curang & lakukan zina bersama orang lain

Perlu diingatkan bahawa sekiranya pasangan suami isteri ada menjalin hubungan sulit dan melakukan hubungan seks, itu telah termasuk ke dalam zina muhsan. Zina muhsan bermakna zina dilakukan oleh orang yang sudah berkahwin atau sudah mempunyai suami atau isteri.
2. Guna alat bantuan seks
Alat bantuan seks digunakan untuk meningkatkan nafsu syahwat. Dalam konteks hubungan suami isteri, perkara ini dilarang kerana kepuasan seksual mengikut syariat perlu dilakukan tanpa bantuan alat.
Tangan isteri dan suami dibenarkan untuk mencapai kepuasan seksual. Dalam Surah Al Ma’arij ayat 29-31 telah dijelaskan secara tersirat.
“Dan orang-orang yang menjaga kemaluannya, kecuali isteri atau hamba sahayanya, maka sesungguhnya mereka tidaklah tercela dalam perkara ini. Barangsiapa yang mencari di belakangnya, maka mereka itulah orang-orang yang melampaui batas.”
3. Seks anal
Seks anal atau bersenggama melalui dubur adalah dilarang sama sekali di dalam Islam. Dalam surat al-Baqarah ayat 223 telah dijelaskan bahwa suami dibolehkan melakukan hubungan seksual menurut syariat agama, tetapi tidak melalui dubur.
“Isteri-isteri kamu adalah ladang bagi kamu, maka datangilah ladang kamu pada bila-bila masa dan mengikut cara yang kamu sukai. Dan utamakan (kebaikan) untuk dirimu sendiri. Bertakwalah kepada Allah dan ketahuilah bahawa kamu akan (kelak) menemui-Nya. Dan sampaikanlah berita gembira kepada orang-orang yang beriman. “
4. Bersetubuh ketika isteri haid
Setiap bulan, wanita akan mengalami period. Jadi, para suami dinasihatkan agar tidak melakukan hubungan seks ketika ini kerana risiko dijangkiti penyakit kelamin sangat tinggi.
Dalam Islam juga dilarang melakukan hubungan seks ketika isteri sedang haid. Penjelasan ini juga telah diringkaskan dalam salah satu ayat iaitu QS. al-Baqarah: 222.
“Mereka bertanya kepadamu tentang haid. Katakanlah: “Haid itu kotoran”. Oleh itu hendaklah kamu menjauhkan diri daripada wanita semasa haid mereka; dan janganlah kamu mendekati mereka, sebelum mereka suci. Apabila mereka telah suci, maka campurilah mereka sebagaimana yang diperintahkan Allah kepadamu.”
Apabila isteri sedang haid, cuba lakukan aktiviti seksual yang lain tetapi pastikan aktiviti tersebut masih mengikut syariat yang selaras dengan ajaran Islam.
5. Onani
Kegiatan seksual ini dilarang dalam Islam dan dianggap haram kerana tidak sesuai dengan firman Allah SWT, seperti dalam Surah Al Ma’arij ayat 29-31.
“Dan orang-orang yang menjaga kemaluannya, kecuali isteri atau hamba sahayanya, maka sesungguhnya mereka tidaklah tercela dalam perkara ini. Barangsiapa yang mencari di belakangnya, maka mereka itulah orang-orang yang melampaui batas.”
6. Persetubuhan sambil berdiri
Pada asasnya, bersetubuh sambil berdiri adalah tidak haram. Namun hukumnya menjadi makruh kerana boleh membahayakan kesihatan pasangan dan diri sendiri.
Menurut Dr. Hussein Botchway, ahli fisioterapi, beliau menjelaskan bahawa melakukan hubungan seks sambil berdiri berpotensi menyebabkan hipertensi dan strok.
7. Bersetubuh tanpa bersihkan diri
Sebelum melakukan hubungan seks, ada baiknya sekiranya suami dan isteri membersihkan diri terlebih dahulu. Elakkan melakukan hubungan seks dalam keadaan kotor.
Jadi, bersenggama lah dengan pasangan dengan cara yang betul dan mengikut syariat Islam.
Semoga bermanfaat!
Baca juga: Hukum Suami Melihat Faraj Isteri Sebelum Bersama, Orang Berkahwin Wajib Tahu!
Sumber: Orami & Pop Mama
Kredit gambar: Supplied


[VIDEO] “Ketika Isteri Tengah Dalam Haid Boleh Bercium Ke?” – Ini Jawapan Ustaz

Umum mengetahui dalam Islam pasangan suami isteri diharamkan untuk bersetubuh ketika isteri haid kerana ia meningkatkan risiko jangkitan penyakit kelamin. Walau bagaimanapun, masih ada juga pasangan suami isteri yang keliru adakah mereka boleh melakukan perkara ‘ringan-ringan’ seperti bercium.
Kekeliruan tersebut dijawab oleh Ustaz Noor Hafiz yang merupakan seorang guru KAFA di Pulau Pinang, beliau menjelaskan pertanyaan pengguna TikTok yang bertanya mengenai hubungan seksual semasa isteri haid.

Baca juga: Ibu Boleh Amalkan 8 Doa Mustajab Ini Supaya Anak Rajin Solat & Tak Degil
“KETIKA ISTERI TENGAH DALAM HAID BOLEH BERCIUM KE?
“Kalau bersama ketika haid contoh cium sahaja tanpa menyentuh kelamin isteri, apa hukumnya ustaz?,” ujarnya.

Menurut Ustaz Noor Hafiz, ketika wanita haid, pasangan suami isteri boleh bercium dan hanya dua perkara tidak dibenarkan iaitu tidak boleh melakukan persetubuhan di mana memasukkan zakar dalam faraj isteri.

 @noorhafiz91
Membalas kepada @abemat893 ketika isteri haid dibolehkan melakukan perkara ringan-ringan. #tiktokguru #jawapan #jombelajar
 ♬ bunyi asal – Noor Hafiz Official – Noor Hafiz Official

Yang kedua, suami tidak boleh bermesra-mesraan antara pusat isteri hingga lutut secara langsung tanpa lapik. Hanya dibenarkan daripada pusat isteri hingga hujung rambut dan lutut hingga ke bawah sahaja.
Bagi menjawab pertanyaan pengguna media sosial itu, beliau menjelaskan suami isteri boleh melakukan perkara ‘ringan-ringan’ ketika isteri haid.
Moga memberi manfaat dan menjawab persoalan.
Sumber: TikTok Ustaz Noor Hafiz


Hubungan Romantis Suami Isteri Makin Pudar, Guna 5 Cara Ini Untuk ‘Panaskan’ Kembali Cinta!

Hubungan semasa bercinta itu memang indah. Pada waktu inilah ramai dalam kalangan kita akan mengungkapkan kata-kata romantis dan sanggup untuk melakukan apa sahaja buat pasangan. Namun, apabila bertukar kepada hubungan suami isteri semuanya pudar begitu sahaja!
Inilah apa yang dihadapi oleh ramai pasangan apabila usia perkahwinan menjangkau bertahun-tahun, semua kemanisan dalam perhubungan suami isteri tidak seperti dahulu. Jadi, apa yang anda boleh lakukan supaya hubungan bersama pasangan kekal romantis? Boleh cuba 5 tips ini…

Baca juga: Isteri Berhak Tuntut Fasakh Kalau Suami Selalu ‘Miss’ & Tak Mampu Bagi Nafkah Batin!
TIPS HUBUNGAN SUAMI ISTERI KEKAL ROMANTIS WALAUPUN DAH LAMA KAHWIN

Kita semua tau, dalam hubungan jangka panjang, tak semudah tu nak kekal romantis macam zaman baru bercinta. Jadi, apa yang perlu ada dalam hubungan supaya kekal cinta untuk bertahan lama? Ini dia 5 perkara yang penting:

1. Komunikasi yang baik antara pasangan
Tak ada la nak kena bercakap setiap minit pun, tapi kena ada space untuk kongsi perasaan. Bila ada masalah, jangan terus mengamuk atau senyap je.
Bincanglah bersama-sama dengan baik.
2. Saluran empati yang terbuka
Kena faham perasaan pasangan, bukan sekadar dengar. Kadang-kadang kita kena beri ruang untuk pasangan bercerita tanpa kita judge terus. Dalam hubungan, satu sama lain kena sentiasa support.
3. Hormat-menghormati
Tak kira la dah berapa lama kenal, kena sentiasa ada hormat-menghormati. Contohnya, takde la nak kutuk badan pasangan atau nak control sangat pasangan. Hormatilah perasaan dan privasi pasangan.
4. Bersikap fleksibel dan bersedia untuk berubah
Setiap orang ada kekurangan, tak salah kalau kita berubah untuk pasangan. Bersedia untuk berkorban sedikit demi sedikit pun memang satu usaha yang baik.
5. Sentiasa jaga komitmen
Kalau dah berjanji nak berada bersama, kena sentiasa jaga komitmen. Tak kira la benda kecil ke benda besar, kalau dah ada janji, kena patuh.

Itu je 5 perkara penting dalam hubungan jangka panjang. Bila ada masalah, kena sentiasa berusaha untuk memperbaiki dan membina hubungan yang kuat. Kena ada effort yang lebih, kena ada komitmen yang betul-betul kuat.
Sumber: Twitter Abudi AlSagoff


“Alahai, mahalnya harga 2 ekor kambing. Rasa macam tak mampu nak buat aqiqah bulan ni. Boleh ke buat bila anak dah besar? Macam mana caranya?”
Kenduri aqiqah amat sinonim dalam masyarakat kita dan biasanya ia disekalikan dengan majlis bercukur atau potong jambul. Sebagai umat Islam, tahukah kita apa sebenarnya ibadah aqiqah ini dan apa pula kepentingannya?

Mari kita fahami 7 perkara tentangnya.
7 Perkara Tentang Aqiqah, Terutama Buat Yang Bakal Sambut Bayi
1. Maksud Aqiqah
Aqiqah ialah sembelihan binatang (an‘am) yang dilakukan kerana menyambut bayi yang baru dilahirkan sebagai tanda kesyukuran kepada Allah.

Jika anak itu lelaki disunatkan menyembelih dua ekor kambing, manakala jika anak itu perempuan disunatkan menyembelih seekor kambing.

Ini berdasarkan sabda Nabi SAW yang menyebutkan:
مَنْ وُلِدَ لَهُ وَلَدٌ فَأَحَبَّ أَنْ يَنْسُكَ عَنْهُ فَلْيَنْسُكْ عَنِ الْغُلاَمِ شَاتَانِ مُكَافِئَتَانِ وَعَنِ الْجَارِيَةِ شَاةٌ
Maksudnya: Sesiapa yang dikurniakan anak dan ingin melakukan ibadat untuknya, maka lakukanlah ibadah aqiqah bagi anak lelaki dua ekor kambing dan bagi anak perempuan pula seekor kambing”.
– Riwayat Abu Daud (2842)
Selain kambing, binatang sembelihan lain juga boleh diaqiqahkan seperti lembu, kerbau atau unta mengikut syarat yang telah ditetapkan bagi sembelihan. Contohnya, kadar bagi seekor kambing adalah bersamaan dengan 1/7 daripada unta dan lembu.
Foto Kredit: islam.about.com
2. Hukum Aqiqah
Secara umumnya hukum aqiqah adalah sunat muakkad (sunat yang sangat digalakkan) bagi yang berkemampuan.
Berdasarkan sebuah hadith daripada Salman bin Amir al-Dhabbi RA katanya: Aku mendengar Rasulullah SAW bersabda:
مَعَ الْغُلاَمِ عَقِيقَتُهُ فَأَهْرِيقُوا عَنْهُ دَمًا وَأَمِيطُوا عَنْهُ الأَذَى
Maksudnya: “Bersama-sama kelahiran bayi ada aqiqahnya. Oleh itu, tumpahkanlah darah aqiqah bagi pihaknya dan buangkanlah kekotoran dan najis daripadanya”.
– Riwayat al-Bukhari (2839)

3. Syarat Aqiqah
Berikut adalah antara syarat asas dalam aqiqah.

Berniat aqiqah ketika menyembelih.
Hendaklah binatang tersebut tidak ada cacat yang boleh mengurangkan dagingnya serta sampai umur.

4. Sunat Aqiqah
Selain syarat di atas, ada beberapa perkara sunat yang turut dianjurkan. Antaranya:

Berdoa semasa hendak menyembelih:  بِسْمِ اللهِ ، اَللهُ أَكْبَرُ ، اَللَّهُمَّ هَذَا مِنْكَ وَإِلَيْكَ عَقِيْقَةٌ … (sebut nama anak)
Maksudnya: “Dengan nama Allah, Allah Maha Besar. Ya Allah, binatang ini daripada-Mu dan kembali kepada-Mu, ini aqiqah…”.
Menyembelih ketika matahari sedang naik.
Daging aqiqah dimasak terlebih dahulu sebelum disedekahkan.
Tidak mematah-matahkan tulang-tulang daripada binatang ‘aqiqah, hanya mencerai-ceraikan sendi-sendinya.
Menyedekahkan daging aqiqah kepada fakir miskin.
Memasak daging aqiqah dengan cara gulai manis untuk dihidangkan kepada tetamu.

Foto Kredit: kemahiran.kbs.gov.my
5. Waktu Aqiqah Yang Dianjurkan
Ibadah aqiqah paling afdal dilakukan pada hari ke-7 kelahiran bayi tersebut. Ia seiring dengan memberikan nama yang baik dan juga mencukur rambut bayi tersebut.
Berdasarkan sabda Baginda SAW daripada Samurah RA:
الْغُلاَمُ مُرْتَهَنٌ بِعَقِيقَتِهِ يُذْبَحُ عَنْهُ يَوْمَ السَّابِعِ وَيُسَمَّى وَيُحْلَقُ رَأْسُهُ
Maksudnya: “Bayi itu tertebus dengan akikahnya. Disembelih akikah pada hari yang ketujuh kelahirannya, diberikan nama dan dicukur rambutnya”.
– Riwayat Abu Daud (1522)
Namun sekiranya belum berkemampuan atau mempunyai halangan tertentu dalam tempoh tersebut, ia bolehlah ditunda dan dilakukan pada waktu yang lain. Menurut pendapat paling kuat dalam mazhab Syafie, hukumnya kekal sunat sehingga anak itu baligh.
Walaubagaimanapun, sekiranya anak itu baligh dan belum juga sempat diaqiqahkan, maka sunat bagi anak tersebut untuk mengaqiqahkan bagi dirinya sendiri.
Foto Kredit: shutterstock.com
6. Bolehkah Beraqiqah Dengan Seekor Kambing Sahaja Bagi Anak Lelaki?
Dalam keadaan tertentu, mungkin ada ibu bapa yang belum mampu atau tersilap apabila beraqiqah dengan seekor kambing sahaja. Jika ini berlaku, menurut Mazhab Syafie, ia adalah memadai dan dibolehkan, seperti yang pernah diutarakan melalui laman web rasmi Mufti Wilayah Persekutuan.
Ia berdasarkan sebuah hadith daripada Ibn Abbas RA:
أَنَّ رَسُولَ اللَّهِ صلى الله عليه وسلم عَقَّ عَنِ الْحَسَنِ وَالْحُسَيْنِ كَبْشًا كَبْشًا
Maksudnya: “Rasulullah SAW mengakikahkan al-Hasan dan al-Husain seekor kibas yang serupa dan sepadan bagi setiap seorang”.
7. Bolehkah Aqiqah Disekalikan Dengan Korban?
Aqiqah dan korban adalah ibadah yang hampir sama, di mana ia merujuk kepada aktiviti penyembelihan haiwan. Namun, setiapnya mempunyai tujuan tertentu dan dijalankan pada senggang waktu yang berlainan. Menurut sumber, isu ini terdapat khilaf di dalamnya di mana ada yang berpendapat bahawa ia boleh disekalikan, manakala ada sebahagian lagi yang tidak menyokongnya.
Maka seeloknya, sekiranya mampu, cara yang terbaik adalah dengan mengasingkan setiap satu aqiqah dan korban. Namun, tidak salah pula jika ia disekalikan, seperti yang dinaskan oleh pendapat dari kalangan al-Syafi’ieyyah.
Foto Kredit : furkannesli.com
Banyak Hikmah Aqiqah
Dalam setiap anjuran Islam, tentulah terdapat hikmah di sebaliknya. Selain menghidupkan lagi sunnah Rasulullah SAW, aqiqah menzahirkan rasa kesyukuran atas kelahiran bayi, mengukuhkan lagi silaturrahim sesama masyarakat di samping melahirkan rasa kegembiraan kerana mendapat zuriat.
Semoga perkongsian ini memberi kita lebih pencerahan agar kita dapat menjalankan ibadah aqiqah ini dengan penuh keikhlasan dan mengharapkan keberkatan Allah dalam memulakan hidup bersama bayi yang baru lahir.

Sumber Rujukan:
http://www.muftiwp.gov.my/index.php/ms-my/perkhidmatan/irsyad-fatwa/1487-irsyad-al-fatwa-ke-184-hukum-menggantikan-kambing-dengan-lembu-atau-unta-bagi-tujuan-aqiqah
http://www.muftiwp.gov.my/index.php/ms-my/perkhidmatan/irsyad-fatwa/1142-irsyad-al-fatwa-ke-128-adakah-cukup-aqiqah-seekor-kambing-bagi-bayi-lelaki
http://www.muftiwp.gov.my/index.php/ms-my/perkhidmatan/al-kafili-al-fatawi/1661-al-kafi-633-hukum-aqiqah-bagi-diri-sendiri
http://www.muftimelaka.gov.my/masjid/infoislam/ibadat/aqiqah.htm
http://www.muftiwp.gov.my/index.php/ms-my/perkhidmatan/irsyad-fatwa/edisi-haji-korban/1310-irsyad-al-fatwa-haji-dan-korban-siri-5-hukum-berkongsi-korban-dan-aqiqah-pada-sembelihan-lembu-unta-yang-sama


Ini Sebenarnya Hukum Baca Quran Di Handphone Tanpa Wudhu Yang Kita Patut Tahu

Dipetik daripada IRSYAD AL-FATWA SIRI KE-496: BOLEHKAH MEMBACA AL-QURAN DI HANDPHONE TANPA WUDHU
Soalan
Assalamualaikum.

Saya seorang pegawai perubatan yang menjaga kaunter dibahagian hadapan.
Bagi mengelak terkena jangkitan covid-19, kami disuruh untuk yang memakai pakaian PPE.

Persoalan saya sewaktu menunggu di kaunter itu saya membaca al-Quran menggunakan hendset saya dan bolehkah saya memegang henset itu sekiranya tidak mempunyai wuduk.

Mohon penjelasan.
Gambar hiasan / Foto Kredit: BERNAMA (2020)
Jawapan
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, ahli keluarga baginda SAW, sahabat baginda SAW serta orang-orang yang mengikuti jejak langkah baginda SAW.
Membaca al-Quran merupakan amalan yang sangat dituntut di dalam Islam. Begitu juga, akan diberi pelbagai ganjaran dan kelebihan bagi sesiapa yang membaca al-Quran.
Sepertimana hadis yang diriwayatkan oleh Muhammad bi Ka’ab al-Qurazi menyebut, aku mendengar daripada Abdullah bin Mas’ud RA berkata, Sabda Nabi SAW:
مَنْ قَرَأَ حَرْفًا مِنْ كِتَابِ اللَّهِ فَلَهُ بِهِ حَسَنَةٌ
Maksudnya: Sesiapa yang membaca satu huruf daripada Kitabullah (al-Quran) maka baginya satu kebaikan.
Riwayat al-Tirmizi (2910)
Selain itu, di antara kelebihan membaca al-Quran ianya boleh memberi syafaat ketika pada hari kiamat kelak.
Ini seperti hadis yang diriwayatkan ole Abu Umamah RA bahawa ia mendengar Nabi SAW bersabda:
اقْرَءُوا الْقُرْآنَ فَإِنَّهُ يَأْتِي يَوْمَ الْقِيَامَةِ شَفِيعًا لأَصْحَابِهِ
Maksudnya: Bacalah al-Quran, kerana sesunggunhnya ia akan datang pada hari kiamat memberi syafaat kepada sesiapa yang membacanya
Riwayat Muslim (804)

Hukum Membaca Baca Quran Tanpa Wudhu
Bebalik kepada persoalan yang diajukan di atas, dalam hal membaca al-Quran terdapat adab-adab yang disarankan oleh para fuqaha’ di antaranya adalah membersihkan mulut dengan bersiwak atau selainnya.
Begitu juga disunatkan bagi seseorang yang hendak membaca al-Quran itu menyucikan dirinya (Lihat al-Mausu’ah al-Fiqhiyyah al-Quawaitiyyah, 33/34-35)
Imam Nawawi menyebut, disunatkan membaca al-Quran ketika ia dalam keadaan suci dan sesiapa yang membaca al-Quran dalam keadaan ianya berhadas (tanpa wudhu) maka diharuskan, dan ini merupakan ijma’ para ulama.
Imam Nawawi menukilkan pandangan Imam Haramain menyebut bahawa membaca al-Quran ketika berhadas bukan perkara yang makruh akan tetapi ia meninggalkan perkara yang afdhal.
Imam Nawawi menyebut lagi, dan bagi orang yang berjunub (berhadas besar) dan haid maka haram bagi mereka membaca al-Quran. (Lihat al-Tibyan fi Adab Hamilah al-Quran, 1/73; al-Itqan fi Ulum al-Quran, 1/363)
Hal ini sepertimana hadis yang diriwayatkan oleh Saidina Ali RA menyebut:
كَانَ رَسُولُ اللَّهِ صلى الله عليه وسلم يُقْرِئُنَا الْقُرْآنَ عَلَى كُلِّ حَالٍ مَا لَمْ يَكُنْ جُنُبًا
Maksudnya: Sesungguhnya Rasulullah SAW membacakan kepada kami al-Quran dalam setiap keadaan, melainkan dalam keadaan berjunub
Riwayat al-Tirmizi (146)

Hukum Menyentuh al-Quran Ketika Berhadas
Dalam membincangkan perihal menyentuh al-Quran tanpa bersuci, sebahagian para ulama bersepakat bahawa menyentuh al-Quran atau mushaf adalah haram melainkan dalam keadaan seseorang itu suci daripada hadas kecil atau besar. (Lihat al-Mausu’ah al-Fiqhiyyah al-Quwaitiyyah, 37/276)
Ini bertepatan dengan Firman Allah SWT:
لَّا يَمَسُّهُ إِلَّا الْمُطَهَّرُونَ
Maksudnya: Yang tidak disentuh melainkan oleh makhluk-makhluk yang diakui bersih suci;
(Surah al-Waqiah, 79)
Imam Qurtubi menyebut di dalam kitabnya bahawa para ulama berbeza pendapat dalam hal menyentuh mushaf dalam keadaan tidak berwuduk, jumhur ulama melarang daripada menyentuhnya berdasarkan hadis yang diriwayatkan oleh Amru bin Hazm RA.
Dan ini merupakan pandangan mazhab Saidina Ali RA, Ibnu Masud, Saad bin Abi Waqaz, Said bin Zaid, Ata’, al-Nakhai serta mazhab fuqaha’ daripada Malik dan Syafi’e. (Lihat Tafsir al-Qurtubi, 17/226)
Selain itu, Imam al-Nawawi menyatakan, diharamkan seseorang yang berhadas menyentuh mushaf dan membawanya sama ada membawanya secara tidak langsung atau secara langsung.
Imam al-Nawawi menyebutnya lagi, sekiranya ditulis al-Quran pada kayu maka hukumnya adalah seperti hukum mushaf sama ada tulisan itu sedikit atau banyak, sehingga sekiranya sebahagian ayat ditulis untuk belajar maka haram menyentuh kayu atau lembaran yang ditulis tersebut. (Lihat al-Tibyan fi Adab Hamilah al-Quran, 1/192)
Foto Kredit: Getty Images
Apakah yang dimaksudkan dengan mushaf?
Bagi menentukan apakah menyentuh al-Quran yang terdapat di dalam aplikasi telefon bimbit diwajibkan untuk berwuduk atau tidak, maka sebaiknya diperhalusi adakah ia juga dikategorikan sebagai Mushaf atau tidak.
Oleh itu, dalam memahami maksud mushaf Syeikh Muhammad bin Umar Nawawi al-Jawi al-Bantani menyebut:
وَالْمرَاد بالمصحف كل مَا كتب فِيهِ شَيْء من الْقُرْآن بِقصد الدراسة كلوح أَو عَمُود أَو جِدَار
Maksudnya: Dan dimaksudkan dengan Mushaf adalah setiap benda yang ditulis padanya sesuatu daripada al-Quran dengan tujuan pembelajaran seperti kayu atau tiang atau dinding
(Lihat Nihayah al-Zain, hlm. 32)
Di dalam al-Mausu’ah al-Fiqhiyyah menyebut al-Mushaf adalah nama yang ditulis padanya kalam Allah SWT di antara dua kulit.
Dan mushaf adalah apa yang terkandung di dalamnya keseluruhan ayat al-Quran atau apa yang disebut sebagai mushaf secara uruf atau ditulis padanya sedikit ayat al-Quran seperti hizib. (Lihat al-Mausu’ah al-Fiqhiyyah al-Kuwaitiyyah, 38/5)
Ini jelas, sifat mushaf itu adalah sesuatu yang ditulis di atasnya ayat al-Quran.
Justeru, bagi memahami apa yang dimaksudkan dengan tulisan, Syeikh Sulaiman bin Muhammad al-Bujairimi menyebut di dalam Hasyiahnya, bahawa tulisan (كِتَابَةً) bemaksud yang tertulis di atasnya, iaitu apa yang terdapat padanya tulisan, seperti lembaran dan kain sama ada ditulis padanya dengan menggunakan dakwat atau selainnya, dan begitu juga ukiran berbentuk huruf pada batu, kayu atau pada tanah dipermukaan bumi.
Jika sekiranya melukis bentuk huruf di udara atau air maka ia bukanlah sebagai tulisan mengikut pandangan mazhab seperti yang disebut al-Ziadi. (Lihat Hasyiah al-Bujairimi al-Khatib, 3/498)
Justeru, dapat difahami bahawa al-Quran yang dibuka di dalam telefon pintar tidak termasuk di dalam kategori mushaf seperti mana yang ditakrifkan oleh ulama.
Begitu juga sepertimana yang disebut oleh Syeikh Ali Jumaah mantan mufti Mesir yang lalu, menyatakan bahawa menyentuh telefon bimbit bertujuan untuk membaca al-Quran tanpa berwuduk adalah diharuskan kerana ia bukan mushaf seperti yang disebut oleh para ulama, dan tidak diharuskan menyentuh mushaf yang hakiki melainkan dalam keadaan suci.
Selain itu, di dalam Buku Garis Panduan Pembuatan, Pengendalian, Penjualan Dan Pelupusan Bahan-bahan Penerbitan Dan Perhiasan Yang Mengandungi Ayat-ayat Suci Al-Quran menyebut:
Bagi menyentuh dan membawa mashaf al-Quran yang lengkap, pengendali hendaklah mempunyai air sembahyang serta tidak berhadas besar kecuali Al-Quran dalam format cakera optik seperti CD, Brail dan paparan skrin telefon bimbit (Lihat, Garis Panduan Pembuatan, Pengendalian, Penjualan Dan Pelupusan Bahan-bahan Penerbitan Dan Perhiasan Yang Mengandungi Ayat-ayat Suci Al-Quran JAKIM, hlm. 7)
Kesimpulan: Hukum Baca Quran Di Handphone Tanpa Wudhu ialah Harus
Berbalik kepada persoalan di atas dan penelitian perbahasan yang diberikan, dapat kami simpulkan bahawa harus membaca al-Quran melalui telefon bimbit tanpa berwuduk, ini kerana aplikasi al-Quran tidak boleh dihukum sebagai mushaf al-Quran kerana ianya hanya tulisan yang dipapar melalui skrin dan kemudiannya hilang, bahkan tidak kekal, berbeza seperti yang ditakrifkan oleh para ulama dengan mushaf al-Quran yang hakiki.
Namun, sebaiknya disunatkan untuk berwuduk ketika membaca al-Quran serta menjaga adab-adab ketika membaca al-Quran sepertimana yang digariskan oleh para ulama seperti menutup aurat, mengadap kiblat dan membersihkat mulut.
Semoga Allah SWT memberikan kefahaman yang sahih terhadap agamaNya serta taufiq dan hidayah untuk mengamalkan syari’atNya dengan sebaiknya.


Seronoknya Dapat Duit Raya! Tapi Kena Tahu 4 Hukum Ini Dahulu Sebelum Beri Duit Raya Tu..

Sambutan Hari Raya Aidilfitri makin dekat dan sudah pasti ramai dalam kalangan kita yang sudah membuat persiapan seperti membeli baju raya dan juga menukar duit raya. Mesti ramai yang tak sabar bila sebut duit raya khususnya kanak-kanak bukan? Namun, ada juga dalam kalangan kita yang tertanya-tanya apakah hukum bagi duit raya ini. Adakah memang wajib?
Oleh itu, terdapat satu perkongsian di laman Twitter oleh saudara Mohammad Faeez Harith yang menjelaskan tentang empat hukum hakam berkaitan pemberian duit raya. Awas! Jangan ada yang terbuat ya!

Baca juga: Mak Ayah Boleh Latih Anak Kenal Nama-Nama Syurga, Persiapkan Diri Jadi Anak Soleh…
HUKUM BAGI DUIT RAYA: ADA WAJIB, SUNAT, HARUS, MAKRUH DAN HARAM

Duit Raya secara kebiasaannya yang difahami mengikut tempat kita merupakan suatu bentuk hadiah wang yang diberikan pada Hari Raya, kebiasaannya kepada sanak-saudara terdekat terutama kanak-kanak. Hukum asal memberikan duit raya adalah sunat berdasarkan keumuman dalil berkenaan sedekah dalam begitu banyak ayat Al-Quran.

Juga seperti yang disebutkan dalam hadith;
تَهَادُوا تَحَابُّوا.
“Berilah hadiah, nescaya kamu akan saling menyayangi”.
Pun begitu ada berberapa perkara yang boleh menyebabkan hukum asal duit raya ini bertukar menjadi salah satu hukum yang terkandung pada jenis-jenis hukum taklifi iaitu, Wajib, Sunat,Harus, Makruh atau Haram.
Keadaan pertama: Wajib memberikan duit raya sekiranya seseorang itu bernazar untuk memberikan duit raya. Demikian juga bagi seseorang yang telah berjanji untuk memberi duit raya kepada seseorang maka wajib ke atasnya memberi duit raya.
Keadaan kedua: Harus bagi seorang suami memberi duit raya kepada isteri sebagai tambahan atas nafqah yang telah diberikan. Demikian juga harus bagi isteri sekiranya ia mampu untuk memberi duit raya kepada suaminya.
Keadaan ketiga: Makruh bagi seseorang memberi duit raya kemudian mengungkit-ungkit pemberiannya itu. Dalilnya;

Keadaan keempat: Haram. Dan ada berberapa hal yang haram berkaitan dengan duit raya ini iaitu;
i.Memberikan duit raya dengan tujuan riya’ (menunjuk-nunjuk) dan mendapat sanjungan orang, maka hukumnya haram.
ii.Memberikan duit raya dari sumber yang haram semisal rasuah, judi, jual badan di Twitter dan sebagainya maka ini juga haram.
iii.MEMINTA MINTA duit raya tanpa ada keperluan, juga haram berdasarkan berberapa dalil.

Antaranya;
مَن سأَل وعندَه ما يُغنيه فإنَّما يستكثِرُ مِن جمرِ جهنَّمَ قال: يا رسولَ اللهِ وما يُغنيه ؟
قال: ما يُغدِّيه ويُعشِّيه
Barangsiapa yang meminta – minta padahal ia berkecukupan maka dia memperbanyakkan untuk dirinya kerikil neraka Jahannam” Para sahabat bertanya; “Apakah yang diertikan berkecukupan itu wahai Rasulullah ﷺ?” Baginda menjawab; “Ia memiliki sesuatu yang cukup mengenyangkannya”²:
مَنْ سَأَلَ اَلنَّاسَ أَمْوَالَهُمْ تَكَثُّرًا, فَإِنَّمَا يَسْأَلُ جَمْرًا, فَلْيَسْتَقِلَّ أَوْ لِيَسْتَكْثِرْ
“Barangsiapa yang meminta kepada manusia akan harta mereka untuk memperbanyakkan harta bagi dirinya, sungguh……dia sedang meminta kerikil neraka Jahannam, terserahlah dia suka sedikit atau banyak kerikil jahannamnya itu”³
و الله أعلم
——–
¹ Hadith Riwayat Al Bukhari dalam Adab Al Mufrad
²Hadith Riwayat Abi Dawud
³Hadith Riwayat Muslim.
Sumber: Twitter @MohammadFaeezHarith


“Cakap Main Lepas Je” Si Ayah Ini Luah Rasa Kecewa Sikap Ibu Bapa Suka Bandingkan Anak

Mak ayah mana yang tak pernah mengalami dan berhadapan dengan situasi anak-anak menjerit dan berlari-lari di dalam kedai atau pusat membeli-belah kan? Tetapi ada juga dalam kalangan ibubapa yang beranggapan bahawa anak mereka tidak seperti anak orang lain yang katanya lebih beradab dari anak mereka sendiri. Mulalah situasi-situasi membanding-bandingkan anak sendiri dengan anak orang lain sampai dalam tidak sedar mengguris hati orang lain.
Begitu juga dengan luahan si ayah ini dimana beliau sendiri berhadapan dengan situasi orang suka membandingkan anaknya. Sampai terguris hati dan ‘down’ perasaan ayah tersebut. Ingat! penting untuk anda tidak membandingkan anak sendiri dengan orang lain kerana mereka mempunyai keistimewaan tersendiri.

SIKAP BANDING ANAK DAH JADI MACAM TREND

Anak awak dah pandai duduk? Anak saya 6 bulan pandai dah duduk sendiri.”

“Anak awak hisap puting ke? Tak elok hisap puting nanti gigi tak cantik. Saya memang tak ajar anak saya hisap puting.”

“Tidur buai ke? Susah nak travel nanti. Tak payah la ajar anak tidur buai. Anak-anak saya semua tidur bawah.”
Sikap suka bandingkan anak-anak ni macam dah jadi satu trend sekarang ni. Kalau balik kampung berkumpul ramai-ramai atau jumpa kawan-kawan sambil minum-minum ke ada je yang nak membandingkan anak dia dengan anak kita. Dah tu pulak, cakap main lepas je. Semua anak dia paling baik, paling hebat. Tak semua orang macam ni. Sesetengah je yang jenis suka sangat bandingkan anak dia dengan anak orang lain.
Ibu-ibu yang bila anak dia kena bandingkan dengan anak orang lain ni mula la nak emosi. Bukan cakap orang lain, tengok isteri aku sudahla. Kalau ada orang duk banding Amsyar pun mula la dia rasa down, rasa sedih. Sampai tak nak dah jumpa dengan orang yang selalu dok kondem Amsyar itu ini.
SETIAP ANAK ITU BERBEZA…

Sebagai bapa aku pun terasa jugak bila orang duk bandingkan anak aku ni. Bezanya, aku buat rileks je la. Biasala kan, ibu ni lebih kaya dengan emosi dan kasih sayang. Apa yang aku nak cakap, kita jangan sesekali bandingkan anak kita dengan anak orang lain. Setiap anak perkembangannya tak sama. Setiap anak itu berbeza.
Kadang-kadang kita tak sedar yang kata-kata kita tu mengguris hati dan perasaan orang lain. Dia bukan ajar anak dia hisap puting tetapi keadaan yang memerlukan dia buat macam tu. Kau tahu ke anak dia dok menangis pukul 2,3 pagi tiap-tiap malam? Kalau tak sumbat puting memang tak tidur sampai pagi. Dia yang jaga anak dia, bukan kau.
Ala, tidur buai tak semestinya susah nak travel. Amsyar pun tidur buai. Tapi kalau balik kampung, tidur bawah je dia. Elok je. Bukan kata balik kampung, dekat rumah pengasuh pun tak nak dia tidur buai. Kat rumah je tidur buai. Jangan ingat anak yang cepat duduk, cepat merangkak dan cepat berjalan tu lebih bijak dan pandai. Tak semestinya. Asalkan perkembangannya dalam jangka masa yang normal tu kira okeyla.

Lepas ni jangan bandingkan anak kau dengan anak orang lain dah ye. Kalau kau jumpa kawan-kawan, bertanya khabar dah la. Jangan duk cakap “Eh, tak pandai jalan lagi Amsyar. Putra 11 bulan dah jalan. Lambat jugak ya Amsyar ni.” Semua ibu bapa inginkan yang terbaik buat anak masing-masing. Takde ibu bapa yang nak lihat anak dia tak pandai. Selagi dalam tempoh perkembangan yang normal tu kira okeyla. Tak perlu nak banding anak-anak. Setiap anak-anak berbeza dan istimewa. Jangan buat orang lain sedih dengan kata-kata kau tu. Kah!
Sumber : Amir Syahir


Hukum Beli Emas Secara Ansuran Haram Atau Tidak?

Sebut sahaja harga emas turun, pasti ramai dalam kalangan kita yang mengambil kesempatan untuk keluar membeli emas. Pelaburan dalam pembelian emas ini adalah berbaloi kerana keuntungan akan berlipat kali ganda apabila harga emas meningkat kelak. Namun, ada juga dalam kalangan kita yang tertanya-tanya sama ada haram atau tidak urusan beli emas secara ansuran? Ini jawapan dari Mufti.
Baca juga: [VIDEO] Masa Hamil Suka Tengok Hrithik Roshan, Anak ‘Terkenan’ Jari Keenam!

HUKUM BELI EMAS SECARA ANSURAN

Soalan
Assalamualaikum. Saya ingin bertanya adakah dibenarkan untuk membeli emas dengan cara hutang? Maksudnya emas tersebut saya ambil dan pakai dahulu, kemudian baru buat pembayaran.

Jawapan
Jual beli emas secara ansuran adalah diharamkan dan tidak sah kerana mengandungi unsur riba al-nasiah iaitu riba yang terjadi disebabkan menangguhkan pembayaran secara sengaja. Asalnya, hukum berjual beli suatu barang adalah diharuskan sama ada hendak membeli secara tunai mahupun hutang.

Namun begitu, apabila suatu urusniaga tersebut melibatkan item ribawi (barang-barang yang terpalit hukum-hakam riba), maka setiap pihak yang terlibat perlu memberikan perhatian khusus agar tidak terjerumus dalam kancah riba.
Item-item ribawi ada disebutkan dalam sebuah hadis yang diriwayatkan oleh ‘Ubadah Bin al-Somit R.A bahawa Nabi Muhammad SAW bersabda:
الذَّهَبُ بالذَّهَبِ، والْفِضَّةُ بالفِضَّةِ، والْبُرُّ بالبُرِّ، والشَّعِيرُ بالشَّعِيرِ، والتَّمْرُ بالتَّمْرِ، والْمِلْحُ بالمِلْحِ، مِثْلًا بمِثْلٍ، سَواءً بسَواءٍ، يَدًا بيَدٍ، فإذا اخْتَلَفَتْ هذِه الأصْنافُ، فَبِيعُوا كيفَ شِئْتُمْ، إذا كانَ يَدًا بيَدٍ
Maksudnya: “Emas dijual dengan emas, perak dengan perak, gandum dengan gandum, barli dengan barli, tamar dengan tamar, garam dengan garam, timbangan dan beratnya mesti sama, dibayar secara serta-merta (bukan bertangguh). Namun, jika jenis dan kategori barangnya berbeza, maka berjual belilah mengikut yang kamu kehendaki dengan syarat mesti dibayar secara serta-merta (on the spot)”. Hadis Muslim (1587)

Berdasarkan hadis di atas, jual beli item ribawi seperti emas perhiasan mestilah dilakukan secara lani (serta-merta) bukan bertangguh.
Huraiannya, jual beli hendaklah dilakukan secara on the spot dalam satu majlis; sama ada penyerahan dilakukan secara hakiki ataupun secara hukmi (contohnya diberikan resit pembayaran). Tidak boleh bertangguh sehari atau dua hari selepas itu.
(Rujuk: Kompilasi Pandangan Hukum Mesyuarat Muzakarah Jawatankuasa Fatwa Majlis Kebangsaan Bagi Hal Ehwal Ugama Islam Malaysia, m/s 81)
Sekiranya terdapat syarat menangguhkan bayaran atau penyerahan barang, maka ia tergolong di bawah kategori Riba al-Nasiah; iaitu riba yang berlaku disebabkan tempoh bayaran bertangguh. Bahkan, lebih dahsyat pengharamannya apabila penangguhan bayaran tersebut disertakan bersama caj tambahan. (Lihat: al-Mu’tamad fi al-Fiqh al-Syafie, 3/110-111)
MENGANDUNGI UNSUR RIBA

Oleh itu, jual beli emas secara ansuran seperti isu di atas adalah diharamkan dan tidak sah kerana mengandungi unsur riba al-nasiah iaitu riba yang terjadi disebabkan menangguhkan pembayaran secara sengaja.
Sebagai alternatif, pembeli dibolehkan untuk membuat pinjaman duit daripada pihak ketiga terlebih dahulu sebelum membeli emas tersebut secara tunai.
Walau bagaimanapun, pembeli perlu mengelakkan diri daripada meminjam duit daripada pihak yang sama yang menjual emas tersebut supaya tidak terjerumus dalam larangan Nabi Muhammad SAW berkenaan “jual beli dan hutang” dalam satu masa yang sama.
Ini bersandarkan kepada hadis Baginda,
أنَّ النبيَّ ﷺ نَهى عن بَيعتينِ في بيعةٍ وعن بَيعٍ وسَلَفٍ
Maksudnya: “Sesungguhnya Nabi SAW melarang dua jual beli dalam satu transaksi serta jual beli dan hutang”.
Sebahagian ulama antaranya Ibn al-Qayyim Rhm. mengulas hadis di atas bahawa ia menjadi tunjang utama dalam mualamat yang melarang umat Islam daripada berbuat helah untuk melakukan riba dalam jual beli. Hal ini walaupun tidak disebutkan secara jelas namun dapat difahami berdasarkan senario yang berlaku bahawa terdapar dua hasrat yang ingin dicapai oleh kedua-dua penjual dan pembeli, iaitu:

1) Penjual emas meminjamkan duit mereka bertujuan agar emasnya dapat terjual. Sedangkan jika pelanggan tersebut tidak mahu membeli emas tersebut, nescaya penjual tidak meminjamkan duitnya.
2) Pembeli pula sekiranya tidak diberi pinjaman wang kepadanya oleh penjual, nescaya dia tidak akan membeli emas tersebut.
(Lihat: Tahzib Sunan Abi Daud, 2/190)
Akhir kata, kami menasihatkan agar para pembeli tidak menambahkan hutang melainkan untuk perkara-perkara yang mendesak sahaja. Adapun sekiranya mempunyai lebihan wang selepas ditolak perbelanjaan utama, maka diharuskan untuk membeli aset dan hart lain seperti emas dengan syarat pembayaran mestilah dilakukan secara tunai.
Wallahu a’lam.
Sumber: Mufti Wilayah Persekutuan


‘Paling Kurang Seminggu Sekali Saya Akan Jumpa Bayi Muslim Dipakaikan Benang Hitam Ni’

Pernah tak kita terserempak dengan bayi yang dipakaikan dengan benang hitam ni?
Sebenarnya di Malaysia masih ada yang mengamalkan adat kepercayaan benang hitam pada bayi yang dipercayai dapat ‘melindungi’ dan mengelakkan bayi kerap menangis.

Hal begini tak seharusnya dipandang ringan sebab ia melibatkan akidah kita sebagai umat Islam.
Begitulah yang diceritakan oleh Dr  Farah Wahida Mohamad melalui salah satu posting beliau di Facebook. Katanya, paling kurang dalam seminggu tu mesti akan jumpa seorang bayi Muslim yang dipakaikan benang hitam ni.

Baca perkongsian beliau selengkapnya di bawah ini.

Bayi Muslim Dipakaikan Benang / Tali Hitam Oleh Orang Tua-tua
Saya seorang doktor.
Lately, saya sangat kerap terjumpa bayi Muslim yang diikat dengan tali hitam pada tangan atau perut. Bila ditanya kepada parents, katanya orang tua-tua yang ikatkan.
Ada yang merelakan orang tuanya mengikat tali ni pada si cucu, tanpa tahu sebab pun. Ada juga yang pakaikan sebab anak kerap menangis. Ada yang pakaikan dekat bayi untuk rawat cacing.
Foto Kredit: shutterstock.com
Mohon Tanggalkan Segera, Hukumnya Haram
Hurm, maaf jika ada parents di sini yang pakaikan tali hitam tersebut pada baby, hukumnya adalah haram. Mohon tanggalkan segera.
Jika bayi kerap menangis, bawalah bayi berjumpa doktor. Boleh jadi bayi jenis yg mudah kembung perut / colic. InsyaAllah Dr akan check punca bayi menangis.
Ada pernah saya jumpa serangga kecil dalam telinga baby. Memang nangis sentiasalah baby tu selagi tak dibuang serangga kecil tu. Huhu..
Kalau risaukan cacing, bayi yang kurang 6 bulan dan belum mula makan solid food, insyaAllah sukar nak dijangkiti cacing, melainkan rumah sangat kotor.
Manakala kalau bayi yang dah start weaning, risiko untuk dijangkiti cacing hanya jika termakan makanan yang tidak dimasak dengan sempurna, atau bayi yang mula berjalan dan dibiarkan berjalan atas tanah atau permukaan kotor.

Sedih Sebab Paling Kurang Seminggu Sekali Akan Jumpa Bayi Yang Dipakaikan Benang Hitam
Saya tak pasti kalau baby di negeri Kedah ni memang ramai yang dipakaikan tali hitam ni. Tapi, to be honest, paling kurang seminggu sekali saya akan terjumpa baby Muslim dengan tali hitam ni. Huhu sedih.. Yang saya sempat tegur, saya akan tegur.
Bagi yang ingin tahu lebih lanjut tentang dalil tali hitam ini, boleh rujuk penerangan dagi laman web rasmi Mufti Wilayah di bawah yang kami lampirkan ini.
Hukum Memakaikan Benang Hitam Pada Bayi Yang Sering Menangis
Soalan:
Apakah hukum penggunaan benang hitam yang dipakaikan kepada bayi yang sering menangis ?
Jawapan:
Alhamdulillah, segala puji dan syukur kami ucapkan kepada Allah S.W.T. Selawat dan salam kami panjatkan kepada junjungan besar Nabi Muhammad S.A.W, para isteri dan sahabat baginda, serta golongan yang mengikuti jejak langkah baginda sehingga hari kiamat.
Menjadi suatu kebiasaan di negara kita, sejak puluhan tahun dahulu sehinggalah pada hari ini, terdapat segelintir ibubapa yang memakaikan benang hitam sama ada di kaki atau di pergelangan tangan bayi mereka yang masih kecil dengan tujuan untuk menjaga bayi dari terkena penyakit ‘ain, gangguan makhluk halus, dan seumpamanya.
Sebelum kami mengulas berkenaan hukum isu ini, suka untuk kami memberikan gambaran asas berkenaan dengan tamimah terlebih dahulu. Ini kerana, menurut pengamatan kami perbuatan tersebut sedikit sebanyak ada hubungkait dengan tamimah.
Di dalam Mukhtar Al-Sihah penulisnya mendefinisikan tamimah sebagai: Pelindung yang digantungkan kepada seorang manusia. Lihat Mukhtar Al-Sihah, Al-Razi (Hlm. 33).
Manakala al-Imam al-Khattabi pula mentakrifkan tamimah dengan katanya: Benang-benang yang golongan Arab terdahulu menggantungkannya kepada anak-anak mereka dengan tujuan untuk mengelakkan penyakit ‘ain menurut sangkaan mereka. Lihat Ma’alim Al-Sunan, Al-Khattabi (4/204).
Imam Ibn Abd Al-Barr Rahimahullah pula mendefinisikan tamimah sebagai: Setiap benda yang digantung di bahagian leher daripada rantai kerana takutkan penyakit ‘ain atau bala-bala selainnya. Rujuk Al-Tamhid, Ibn Abd Al-Barr (17/162).
Berdasarkan beberapa takrifan berkenaan tamimah yang kami kongsikan di atas, maka dapat dilihat hubungkait di antara tamimah dengan benang yang diletakkan di bahagian kaki anak-anak kecil atau di pergelangan tangan mereka. Perkara yang perlu kita perhatikan adalah, apakah hukum syarak berkenaan perbuatan ini ?
Di dalam sebuah hadis yang diriwayatkan daripada ‘Isa bin Abd al-Rahman bin Abi Laila beliau berkata: Aku pergi menziarahi Abu Ma’bad Al-Juhani dan aku mendapati badannya kemerah-merahan. Lalu aku berkata kepadanya: Tidakkah kamu menggantungkan sesuatu ? Maka beliau menjawab:
الْمَوْتُ أَقْرَبُ مِنْ ذَلِكَ قَالَ النَّبِيُّ صلى الله عليه وسلم مَنْ تَعَلَّقَ شَيْئًا وُكِلَ إِلَيْهِ
Maksudnya: Mati itu jauh lebih baik dari perbuatan tersebut. Nabi S.A.W bersabda: Sesiapa yang menggantung sesuatu nescaya dia akan diserahkan kepadanya (benda yang digantung).
Riwayat Al-Tirmizi (2072).
Syeikh Mulla Ali Al-Qari ketika mensyarahkan hadis ini, beliau menukilkan kata-kata Ibn Al-Athir dalam kitabnya: Sesiapa yang menggantungkan sesuatu ke atas dirinya daripada pelindung-pelindung, tamimah, dan yang seumpama dengan keduanya dengan beriktikad bahawa kesemua itu mendatangkan manfaat atau menghalang kemudaratan nescaya dia akan diserahkan kepadanya. Iaitu dia akan dibiarkan bersama benda yang dijadikan pelindung itu dan akan ditinggalkan bersamanya. Lihat Mirqaat Al-Mafatiih, Mulla Ali Al-Qari (7/2882).
Imam Ahmad bin Hanbal juga ada meriwayatkan bahawa Rasulullah S.A.W bersabda:
مَنْ عَلَّقَ تَمِيمَةً فَلَا أَتَمَّ اللهُ لَهُ
Maksudnya: Sesiapa yang menggantungkan tamimah maka Allah tidak akan menyempurnakan buatnya.
Riwayat Ahmad (4/154)
Imam Ibn Abd Al-Barr Al-Maliki apabila mengulas berkenaan isu ini berkata: Apabila seseorang itu beri’tikad bahawa benda yang dia gantung itu dapat menolak penyakit ‘ain maka sesungguhnya dia telah menyangka yang ia dapat menolak takdir (ketentuan).
Demikian juga terdapat sebuah riwayat daripada ‘Imran Bin Husain R.anh bahawa Nabi S.A.W pada suatu hari melihat seorang lelaki yang memakai gelang di tangannya. Lalu Nabi S.A.W bersabda:
مَا هَذِهِ الْحَلْقَةُ ” . قَالَ هَذِهِ مِنَ الْوَاهِنَةِ . قَالَ ” انْزِعْهَا فَإِنَّهَا لاَ تَزِيدُكَ إِلاَّ وَهْنًا
Maksudnya: Gelang apakah ini ? Maka lelaki itu pun menjawab: Ini disebabkan penyakit. Lalu baginda bersabda: Tanggalkanlah ia kerana sesungguhnya ia tidak menambahkan kepadamu melainkan kelemahan.
Riwayat Ibn Majah (3531)
Maka jelas daripada hadis di atas bahawa Nabi S.A.W memerintahkan supaya pemakaian gelang dengan tujuan dan keyakinan bahawa ia dapat menyembuhkan ditanggal dan dijauhkan kerana ia sama sekali tidak dapat memberi manfaat mahupun mengelakkan kemudaratan.
Kesimpulan
Setelah kami menekuni dalil-dalil dan hujah berkenaan isu ini dengan sebaiknya, maka kami berpandangan bahawa hukum pemakaian benang atau tali di tangan atau kaki bayi dengan keyakinan bahawa ia dapat mendatangkan manfaat atau mengelakkan kemudaratan adalah haram.
Ini kerana, perbuatan ini bercanggahan dengan akidah yang sejahtera sebagaimana yang telah diajarkan oleh baginda Rasulullah S.A.W. Semoga Allah S.W.T memberikan kefahaman kepada kita semua dalam beragama. Ameen
Sama-sama Ambil Pengajaran & Berpesan Ke Arah Kebaikan
Semoga perkongsian ini memberi pencerahan kepada kita sebagai ibu bapa dan umat Islam.
Jika orang tua-tua suruh kita pakaikan pada bayi, terangkanlah pada mereka akan hukumnya dan tolaklah dengan cara baik.
Semoga kita sama-sama dilindungi Allah daripada perbuatan yang memesongkan akidah dan beroleh kefahaman dalam beragama. Sama-sama saling mengingatkan ya!

*Sumber: Dr Farah Wahida Mohamad , Al-Kafi #594 Hukum Penggunaan Benang Hitam Pada Bayi Yang Sering Menangis


Selalu Berlaku! Ini Penjelasan Mufti Jika Beranak Ramai Tapi Abai Nafkah Keluarga

Mungkin dalam sesetengah masyarakat kita, perancangan keluarga masih menjadi sesuatu yang taboo dan tidak boleh dibincangkan antara suami dan isteri.
Klinik Kesihatan di Malaysia telah menawarkan perkhidmatan perancang keluarga yang menjadi pilihan wanita selepas bersalin. Namun bagi sesetengah wanita, menjadi masalah bagi mereka mengamalkan pil perancang, menggunakan implan, mengambil suntikan pencegah kehamilan dan sebagainya untuk membantu menjarakkan kehamilan.

Bagi sesetengah kaum lelaki, mereka lebih sukakan anak yang ramai.
Namun, apakah hukumnya jika nafkah keluarga diabaikan dalam hal ini?

Berikut kami kongsikan pendapat Mufti WP:

AL-KAFI #1831: HUKUM BERANAK RAMAI DAN MENGABAIKAN NAFKAH KELUARGA
SOALAN
Salam Dato’. Apakah hukum seorang suami yang inginkan anak ramai. Namun, mengabaikan tanggungjawab terhadap keluarga?
RINGKASAN JAWAPAN
Menginginkan anak yang ramai adalah suatu yang digalakkan dalam Islam bagi meramaikan zuriat nabi SAW, dan wanita yang terbaik adalah yang mampu melahirkan anak yang ramai.
Namun, jika pihak suami mengabaikan nafkah anak, maka dia dianggap cuai melaksanakan tanggungjawab dan berdosa. Dalam agama Islam tanggungjawab nafkah sesebuah keluarga terletak di bahu suami/bapa di dalam keluarga.
Nafkah yang dimaksudkan di sini meliputi perbelanjaan makan dan minum, pakaian, menyediakan tempat tinggal dan apa sahaja keperluan asas dalam kehidupan suami isteri dan kehidupan keluarga.
Apabila suami isteri masing-masing menunaikan tanggungjawab dengan sebaik mungkin, maka ahli keluarga tersebut akan berada dalam keadaan selesa dan tenteram.

HURAIAN JAWAPAN
Alhamdulillah, segala puji bagi Allah SWT dan selawat dan salam ke atas junjungan besar Nabi Muhammad SAW, ahli keluarga, para sahabat serta orang-orang yang mengikuti jejak langkah Baginda SAW.
Dalam agama Islam suami bertanggungjawab menyediakan nafkah kepada isteri dan ahli keluarganya kerana suami berperanan sebagai pemimpin keluarga. Hal ini dinyatakan dengan jelas dalam firman Allah SWT:
ٱلرِّجَالُ قَوَّٰمُونَ عَلَى ٱلنِّسَآءِ بِمَا فَضَّلَ ٱللَّهُ بَعۡضَهُمۡ عَلَىٰ بَعۡضٖ وَبِمَآ أَنفَقُواْ مِنۡ أَمۡوَٰلِهِمۡۚ
Maksudnya: “Kaum lelaki itu adalah pemimpin dan pengawal yang bertanggungjawab terhadap kaum perempuan, oleh kerana Allah telah melebihkan orang-orang lelaki (dengan beberapa keistimewaan) atas orang-orang perempuan, dan juga kerana orang-orang lelaki telah membelanjakan (memberi nafkah) sebahagian dari harta mereka.”
Surah an-Nisa’ (34)
Syeikh Zainuddin di dalam karyanya menyebut bahawa suami wajib memberi nafkah kepada isterinya sekiranya isteri merelakan dirinya untuk bermesra dalam keadaan apa sekalipun:
وإذا مكنت من يمكن التمتع بها ولو من بعض الوجوه وجبت مؤنها
Maksudnya: “Jika isteri merelakan dirinya untuk bermesra walaupun dengan apa cara sekalipun, maka nafkah wajib disediakan untuknya.”
(Fath al-Mu’in, hlm 535)
Meninggalkan pemberian nafkah kepada isteri dan anak-anak adalah satu dosa sebagaimana dalam hadis Nabi SAW yang diriwayatkan oleh Abdullah bin ‘Amr bin al-Ash bahawa Rasulullah SAW bersabda:
كَفَى بِالْمَرْءِ إِثْمًا أَنْ يُضَيِّعَ مَنْ يَقُوتُ
Maksudnya:“Cukuplah seorang lelaki itu dikira berdosa apabila dia mengabaikan tanggungjawabnya ke atas sesiapa yang berada di bawah penjagaannya.”
Riwayat Abu Daud (1692)
KESIMPULAN
Perkahwinan yang dibina dengan matlamat yang jelas untuk melahirkan kebahagiaan dan keamanan dalam sesebuah keluarga adalah lahir dari sikap tanggungjawab daripada suami dan isteri.
Syariat Islam dan undang-undang Islam memberi garis panduan yang jelas supaya setiap pasangan perlu menghormati dan melaksanakan hak serta tanggungjawab demi mencapai kebahagiaan dan keharmonian untuk semua ahli keluarga.

*Sumber pautan asal: https://muftiwp.gov.my/artikel/al-kafi-li-al-fatawi/4998-al-kafi-1831-hukum-beranak-ramai-dan-mengabaikan-nafkah-keluarga
Baca juga: IRSYAD AL-FATWA KE-146 : HUKUM MERANCANG KELUARGA KERANA BERPENDAPATAN RENDAH


Hukum Bermesraan Bersama Pasangan Ketika Bulan Ramadan

Di antara persoalan yang sering diajukan berkenaan puasa adalah hukum-hakam yang berkaitan dengan perhubungan di antara suami dan isteri di siang hari bulan Ramadhan. Di dalam Irsyad al-Fatwa edisi khas Ramadan kali ini, Mufti Wilayah Persekutuan akan kongsikan beberapa permasalahan yang berkaitan isu tersebut.
Hukum Bercumbuan Dan Bermesraan Semasa Berpuasa

Kata Saidatuna Ummul Mukminin A’isyah R.anha:
كَانَ رَسُولُ اللَّهِ صلى الله عليه وسلم يُقَبِّلُ إِحْدَى نِسَائِهِ وَهُوَ صَائِمٌ

Maksudnya: Adalah Rasulullah S.A.W itu mencium salah seorang dari isteri baginda dalam keadaan baginda sedang berpuasa.- Riwayat Muslim (1106)

Di dalam riwayat yang lain, Saidatuna A’isyah R.anha mengatakan:
كَانَ رَسُولُ اللَّهِ صلى الله عليه وسلم يُقَبِّلُ وَهُوَ صَائِمٌ وَيُبَاشِرُ وَهُوَ صَائِمٌ وَلَكِنَّهُ كَانَ أَمْلَكَ لإِرْبِهِ
Maksudnya: Adalah Rasulullah S.A.W itu mencium dalam keadaan berpuasa dan baginda juga bermesra-mesraan dalam keadaan berpuasa akan tetapi baginda yang paling memiliki anggotanya (menahan nafsu).- Riwayat Abu Daud (2382)
Berdasarkan kedua-dua hadis yang sahih di atas, dapatlah kita ketahui bahawasanya baginda Rasulullah S.A.W juga mencium dan bermesraan dengan isteri baginda.
HUKUM MAKRUH

Manakala pendapat dalam mazhab al-Imam al-Syafie adalah sebagaimana yang dikatakan oleh Imam al-Nawawi berikut:
Kami telah nyatakan bahawa mazhab kami adalah makruhnya ia (bercumbuan dan bermesraan) bagi sesiapa yang kuat syahwatnya (teransang). Manakala tidak dimakruhkan bagi selainnya (yang mampu kawal nafsu) dan yang utamanya perbuatan ini ditinggalkan. Sekiranya seseorang yang kuat nafsunya mencium dan tidak keluar air mani maka puasanya tidak batal.
Seperkara yang perlu kami nyatakan, sekiranya seseorang itu bermesra-mesraan dengan isterinya pada bahagian selain faraj lalu terkeluar maninya, ataupun dia bercumbuan dan keluar air mani maka batallah puasanya. Sekiranya tidak keluar mani maka puasanya tidak batal.

Ini berdasarkan sebuah hadis yang diriwayatkan oleh Saiduna Umar Ibn al-Khattab beliau berkata:
يَا رَسُولَ اللَّهِ صَنَعْتُ الْيَوْمَ أَمْرًا عَظِيمًا قَبَّلْتُ وَأَنَا صَائِمٌ  قَالَ أَرَأَيْتَ لَوْ مَضْمَضْتَ مِنَ الْمَاءِ وَأَنْتَ صَائِمٌ
Maksudnya: Wahai Rasulullah, hari ini aku telah lakukan sesuatu yang berat. Aku telah mencium dalam keadaan aku berpuasa. Maka Rasulullah S.A.W menjawab: Apa pendapat kamu sekiranya kamu berkumur-kumur dalam keadaan kamu sedang berpuasa ?-Riwayat Abu Daud (2385)
Ketika mengulas hadis ini, Imam al-Nawawi Rahimahullah berkata: Baginda S.A.W mengumpamakan perbuatan mencium itu dengan berkumur. Dan telah sabit bahawa jika seseorang itu berkumur lalu air sampai ke dalam rongganya maka itu membatalkan puasa. Sekiranya air tidak sampai maka ia tidak membatalkan. Begitu jugalah dengan mencium. Rujuk al-Majmuk Syarah al-Muhazzab, al-Nawawi (6/321).
Sumber: Mufti Wilayah Persekutuan